Қуръон ёдлаган аёллар тарихи\nОсиё бинт Аҳмад ибн Абдуддоим\nУ киши муҳаддиса, қория бўлганлар. Уйлари дарс ва тиловат билан қурилган. У зотга Абу Фахр Асъад ибн Саъд, Зохир Сақафий, Ибн Сакийна ва Умар ибн Тоброзид ижозат берганлар. Ҳижрий 687 сана ражаб ойининг бешинчи куни вафот этдилар.\nАсмо бинт Иброҳим ибн Арсоҳ\nҲижрий 646 йилда туғилганлар. У кишининг тоғалари Қози Нуриддин ибн Сониъдир. Асмо бинт Иброҳим аёлларга Қуръон таълимини бериб, илм ўргатганлар. Аллоҳга яқин бўладиган ўринларда жидду жаҳд қилганлар. Ҳижрий 708 йил 9 жумадул аввал, жума куни вафот этганлар.\nБайрам бинт Аҳмад Моликий\nУнинг отаси Қуръон ўқир ва фақиҳлар билан учрашиб турар эди. У ёшлигидан Қуръони Каримни ўқишни ўрганди. Байрам бинт Аҳмад Қуръонни Шамс ибн Сониъдан олган еттита ривоят билан ўқир эди. У қизи Фотимага ҳаммасини, яъни ўнта қироатни ўргатди. Отаси билан Байтул Мақдисга бориб, шайхларга Қуръон ўқиб берди ва аёлларга ваъз қилди. У «Умда», «Арбаъийн ан-Нававия», «Аш-Шотибиятайн», «Ақийда» ва бошқа кўплаб китобларни ёдлаган. «Риёзус-солиҳийн»ни қайта-қайта мутолаа қиларди.\nШунингдек, Макка, Димёт ва бошқа шаҳарларга борган. У ушбу (Димёт) шаҳар шайхи Аҳмад ибн Туриймисга турмушга чиққан.\nЖамъа бинт Башшор Исфаҳония\nТўлиқ исмлари Уммул Баҳо Жамъа бинт Абу Ражо Башшор ибн Аҳмаддир. Исфаҳоннинг муаллимаси бўлган. Муҳаддис авлодларининг энг яхши, солиҳа аёлларидан. Қуръон аҳлияси бўлиб, Қуръондан дарс берар эди. Саҳл ибн Абдуллоҳ Ғозий ва Раис Абу Абдуллоҳ Қосим ибн Фазллардан ҳадис эшитган. Ҳадис талабида Ироқ ва Хуросонга сафар қилган кишилардан эди. Самъоний ундан учта ҳадис ёзиб олган. Тахминан ҳижрий 485 йилда туғилган.\nҲафса бинт Сийрин\nУмму Ҳузайл Ансорий фақиҳа ва тобеъин аёлларнинг саййидаларидан ҳисобланади. Ибодат, фиқҳ ва Қуръон қироатида машҳур бўлган.\nИёс ибн Муовиядан ривоят қилинади: «Ҳафса бинт Сийриндан фазилатли аёлни кўрмадим. Ўн икки ёшидаёқ Қуръони Каримни ўқир эди». Унга: «Ҳасан ва ибн Сийринлардан ҳамми?!» дейилганда, у: «Ҳеч кимни ундан (Ҳафсадан) афзал билмайман», деб жавоб берди».\nҚуръондан бирор ишкаллик туғилиб қолганда акаси Муҳаммад: «Боринглар, Ҳафсанинг қандай ўқишини сўранглар», дер эди.\nМаҳдий ибн Маймун зикр қилади: «Дарҳақиқат, Ҳафса ўттиз йил ўз намозгоҳида турди. У фақат бир оз ухлаш ва ҳожат учун чиқарди. Ўғли Ҳузайл ўчоқда ёқиш учун ўтин тайёрлар ва қишда уни ёқиб, иситар, у (она) эса жойнамоз устида ўтирарди. Ўғли борлигидан қувонар эди. У аёл айтади: «(Ҳузайл) вафот этгач, Аллоҳ мени Ўзи хоҳлаганича сабр қилиш билан ризқлантирди, лекин доимий сиқиладиган бўлиб қолдим. Бир куни кечаси Наҳл сурасини ўқиётиб, ушбу: «Аллоҳнинг аҳдини озгина баҳога сотиб юбормангиз. Агар билсангиз, албатта, Аллоҳ даргоҳидаги нарса (ажр-савоб) сизлар учун (дунё матоҳларидан) яхшироқдир. Сизларнинг ҳузурингиздаги нарсалар тугаб кетур. Аллоҳнинг даргоҳидаги нарсалар эса боқийдир. Биз, албатта, сабр этганларни ўзлари қилиб ўтган гўзал (солиҳ) амаллари баробаридаги мукофот билан тақдирлаймиз» (95-96-оятлар)га етганимда унга мувофиқ бўлдим, натижада Аллоҳ сиқилишимни кетказди».\nЯна у ривоят қилган ажойиб нарсалардан бири қуйидагича: «Ҳафса бир жория сотиб олди. Ундан: «Беканг ҳақида қандай фикрдасан?» деб сўралди. Шунда у форсча бир ran айтди, унинг маъноси: «У − солиҳа аёл. Лекин катта гуноҳ қилиб қўйибди, шекилли, кечаси билан йиғлаб, намоз ўқиб чиқади», деган эди».\nХадижа бинт Аҳмад Фаъсия\nФорс аҳлидан, қория, солиҳа ва ўқимишли аёл бўлган. Аллоҳнинг Китобини, қироат ва тажвид илмини етарли даражада ёдлаган эди. Ҳарфлар махражлари билимдони, Варш, Қолун ва Маккий қироатига ўхшаш кўп қироатларда ўқувчи, ушбу ривоятлар қироати ва хукмларининг барча турларидан бохабар, Аллоҳнинг Китобини ўргатишни лозим тутган, ибодат ва тиловатни кўп қилган аёл. Ўзи қизиққан нарса билан машғул бўлиб, ортиқча нарсалардан йироқ турган. Қуръони Каримни Имом Абу Али Ҳасан Жанбур санадлари орқали ўқиган. Шунингдек, Шайх Абдулҳафиз Фаъсий қироатни ундан ривоят қилган. Хадижа унга ҳижрий 323 йилда ижозат берган.\nХадижа бинт Ҳорун Давкалийя\nҲижрий 640 йил Мағриб (Марокаш)да туғилган. Қуръони Каримни еттита қироатда ўқиган ва «Шотибия»ни ёдлаган. Ўн бешта ҳужжат келтирган. Ҳижрий 695 сана муҳаррам ойининг 5-да, душанба куни вафот этган.\nУммул Хайр бинт Аҳмад ибн Исо\nИбн Макинанинг қизи деб танилган. Ваҳоланки, у Қози Фозил Шиҳоб Аҳмад ибн Исо ибн Муҳаммаднинг қизи бўлиб, ҳижрий 810 йилдан олдин Малайзияда туғилган. Қуръонни ёдлаб, отаси Нофеъга ўқиб берган ва доимо ёддан ўқиб юрган. Ҳижрий 849 йил сафар ойида Лайя водийидаги Убло қишлоғида унинг олдига Бақоъий келади ва унга бир нарса ўқиб беради. Албатта, у котиба, қория ва фозила эди. Унга бир жамоат ижозат берган. Отаси кўзи ожиз киши бўлиб, яқинлари ичида «Чумчуқ» номи билан танилган. Уммул Хайр бинти Аҳмад ёшлигида Қоҳирага кўчиб борган. Азҳарда яшаб, Қуръонни ёдлаган ва катта машойихлар қўлида илм-фан ўрганган.\nСалмо бинт Муҳаммад ибн Жазарий\nКуняси − Уммул Хойр. Отаси «Ғоятун ниҳоя фий тобақотил қурро» номли китобида унинг таржимаи ҳолини ёзган: «У менинг қизим, Аллоҳ уни манфаатли қилсин, дунё ва охират яхшиликларига етиштирсин... У ҳижрий 813 йили Қуръон ёдлашга киришди. Тажвид муқаддимасини, наҳв муқаддимасини ёдлаб, топширди. Сўнгра яхши нашр бўлган «Алфия»ни ёдлаб, ўнта қироатда топширди. Ҳижрий 832 йили рабиул аввалнинг 12- да ҳамма қироатларни ўз ичига олган тажвидли саҳиҳ қироатларни мукаммал қилди. Бу муваффақиятларга эришишда, юксакликка кўтарилишда бирор киши унга шерик бўлмади. Аруз ва араб тилини ўрганди, форсча ва арабча шеърлар ёзди. У ўзи ҳадис ўқир, мендан эшитар ва ўзимга кўп бор ўқиб берар эди. Аллоҳ уни бахтли қилсин, дунё ва охират яхшиликларига етиштирсин».\nСалмо бинт Муҳаммад ибн Жазарийнинг отасига келсак, у ўз замонасидаги қорилар шайхи ва ҳадис хофизларидандир. Дамашқда туғилиб, у ерда ўсиб улғайган. Дамашқда «Дорул Қуръон» деб номлантан Мадраса қурди ва Амир Темур билан бирга Мовароуннаҳрга сафар қилди. Сўнгра Шерозга кўчиб ўтиб, унинг вилоятига волий бўлди ва ўша ерда вафот этди. У Курдистон (ҳозирги Туркия)даги «Жазийра ибн Умар» деган жойга нисбат берилади. Қуръони Карим илмларига оид кўпгина китоблари бор. Энг машҳурлари тажвид, қироат, Қуръон фазилатлари ва қориларнинг таржимаи ҳоллари хусусидагиларидир. Шунингдек, у кишининг чуқур маъноли зикрлар ва дуолар хусусидаги «Мустаҳкам қўрғон» ва унинг ҳошиясига ёзилган «Мустаҳкам қўрғоннинг калити» деб номланган китоблари одамлар орасида жуда машҳурдир. Ҳижрий 833 йилда вафот этди.\nОйша бинт Иброҳим Дамашқий\nОйша бинт Иброҳим ибн Сиддиқ Суламийя Дамашқия ўқимишли солиҳа аёлдир. Ҳижрий 661 йили туғилган. Қуръонни Аҳмад ибн Ҳибатуллоҳ ибн Асокирдан, ҳадисни эса бошқалардан эшитган. Аёллар ундан кўп манфаат олдилар. У ҳақда куёви Ибн Касир бундай дейди: «У ибодатни кўп қилишда ва Қуръонни чиройли адо этишда беназир эди. Бу хусусда кўп кишилардан фазилатли бўлди. У дунёда зоҳида бўлиб, ундан озгина нарса қолди. Ҳижрий 741 йил жумадул аввал ойида вафот этди. Эри Хофиз Абул Ҳажжож Юсуф Миззий Шом диёрининг муҳаддиси, «Таҳзибул камал фий асмаир рижал» ва «Тухфатул ашроф би маърифатил атроф» китоблари муаллифидир. Ушбу китоблар хусусида Ибн Тулун: «Аниқки, бундан кейинги муҳаддислар шу икки китобга боғлангандир», дейди. Ҳижрий 742 йилда вафот этди.\nОйша бинт Имрон Манубий\nОбида, солиҳа бу аёл Манубада туғилиб, отаси қарамоғида ўсди. Ота қизининг тарбиясига катта эътибор бериб, Қуръони Каримни ўргатди, ҳифзини чиройли қилди. Сўнгра ўзи ибодатга зўр бериб, зоҳидликни лозим топди. У жун йигиришдан келадиган даромади эвазига кун кечирарди. Кўпгина китобларда унинг жасоратларидан ҳикоя қилинади. Ҳаёти давомида Қуръонни 1520 марта хатм қилган. У фақир-мискинларга ғамхўрлик кўрсатар, муҳтожлар эҳтиёжини қондирар эди. Ўз касбидан бирор нарса жамғармагани ҳақида гапириб: «Чўнтагимда бирор дирҳам қолиб, уни садақа қилмасам, тунги ибодатим нуқсонли бўларди!» дейди. Бу унинг яхшилиги ва раҳмдиллигига далолат қилади. Жон бераётгандаги охирги сўзлари: «Зотан, Аллоҳ тақволи бўлганлар ва эзгу иш қилувчилар билан (ҳамиша) биргадир» (Наҳл сураси, 128-оят) бўлди. 67 ёшга яқинлашганида, ҳижрий 665 йил 21 ражаб ойининг жума куни вафот этди. Жанозасига тунислик уламоларнинг кўпчилиги келишди. Тунисдаги Қаржоний равзасига дафн қилинди.\nОйша бинт Юсуф Боъуния\nБу қобилиятли, ўқимишли, олима ва фозила аёл Абдулваҳҳоб Дамашқийнинг онаси, Боъунийнинг қизи бўлган. Шахсий сийрати хақидаги сўзида у: «Аллоҳ таоло мени Ўзининг Китобини ўқишим учун танлаб олди, менга уни мукаммал қилиб ёдлашни тортиқ қилди. Ваҳоланки, мен саккиз ёшда эдим», дейди. Отаси машҳур олим Юсуф ибн Аҳмад ибн Носир Боъуний Мақдисий тўрт ёшдалигида Қуддусдан Дамашққа кўчиб борган. Қизи Ойша бинт Юсуфга Қуръон, фиқҳ, араб тили ва бошқа фанларни ўргатган. Юсуф ибн Аҳмад Дамашқий Шофиий Софд вилоятига волий бўлди, сўнгра Дамашқда, ҳижрий 847 йили Шомнинг Тараблус вилоятида, кейинроқ Ҳалабда қозилик қилди. Барча соҳаларда мақтовларга сазовор бўлди. Камтар, забардаст, машҳур олим, зеҳни ўткир, юмшоқ муомалали ва олий ҳимматли инсон бўлган у зот кўп тиловат ва садақа қилар, кўпинча душанба ва пайшанба кунлари рўза тутар, кечалари туриб, таҳажжуд ўқир, кўп эҳсон қилар эди. «Одилийятус суғро», «Шомийятул жавонийя» ва «Азизийя» каби узоқ жойларга бориб, дарс берарди. Юсуф ибн Аҳмад ҳижрий 880 йилда заҳарланиш оқибатида вафот этгани ҳақида маълумотлар бор.\nКўпгина ака-ука ва опа-сингиллари билан бирга отаси тарбиясида улғайган Ойша улар билан ҳужжатлашиб, ҳаммасидан устун келарди. Қоҳирада у илмдан жуда катта насиба олди ва унга фатво ҳамда дарс беришга рухсат этилди. Ҳижрий 919 йилда Ойша Қоҳирага кириб келганида, унинг ҳамроҳи − Миср диёридаги қурилиш ишлари девони бошлиғи Абуссано Маҳмуд ибн Ожо Ҳалабий уни отасининг ҳурмати юзасидан ўз уйига туширган эди.\nИбн Ҳанбалийнинг айтишича, юқорида зикр этилган таржимаи ҳол соҳибаси ҳижрий 922 санада Ҳалаб шаҳрига келган. Бадр Суюфий, шогирди Шамс Сафирий ва бошқалар у киши билан парда ортида туриб учрашганлар. Сўнг Дамашққа қайтиб, у ерда ўша йили вафот этган.\nОлима аёллардан бўлмиш Ойша Боъунийя Ислом тарихида қуйидаги китоблари билан шуҳрат қозонган:\n− «Ал-Ишарот ал-Хофийя фи-л-Маназил ал-Алийя» («Олий даражаларга махфий ишоралар»), Бу Ҳаровийнинг «Маназил ас-Саъирин» китобини мухтасар равишда жамлаб ражаз вазнида ёзилган шеърдир.\n− «Ад-дур ал-гоис фий баҳр ал-муьжизат ва-л-хосоис» («Мўъжиза ва хусусиятлар денгизидаги гавҳар») − Байт бошидан охиригача «ро» ҳарфида тугайдиган қасида бўлиб, Пайғамбаримизнинг (соллаллоҳу алайҳи васаллам) сийратлари ҳақидадир.\n− «Салот ас-салам фий фазли ас-салот вассалам» («Набийнинг (алайҳиссалом) фазилатлари ҳақида салоту саломлар») − Имом Саховийнинг «Ал-қовл ал-бадиъ фис-солат ъалал-Ҳабиб аш-Шафиъ» китобини ўз ичига олган назмий манзума.\n− «Ал-Фатҳ ал-Ҳақий мин фатҳ ат-Талаққий».\nУнинг «Ал-Фатҳ ал-Мубин фий мадҳи ал-Амин» асари «мимия (қофиялари «мим» ҳарфи билан тугайдиган) қасида бўлиб, уни худди «Кашф аззунун» каби гўзал шарҳ билан шарҳлади. Унинг аввали: *** деб бошланади. Шафоат қилувчи Ҳабибимизни (соллаллоҳу алайҳи васаллам) кўкка кўтариб мадҳ этувчи бу қасидани Ойша бинт Юсуф ҳижрий 922 йили Рамазон ойида ёзиб тугатган.\nФотима бинт Абдурроҳман Широт\nКуняси − Уммул Фатҳ. У отасида Нофеъ қироатини хатм қилди ва Қузоъийнинг «Аш-Шихоб» ва Толайтулийнинг «Мухтасар»ини (ёдлаб) айтиб берди. Шу билан бирга «Саҳиҳ Муслим», Ибн Исҳоқнинг «Сийратун Набавийя» ва «Алкомил ван Наводир» китобларини қабул қилди ва отасидан кўп нарсаларни эшитди. Али Абу Абдуллоҳ Андажарий Зоҳид ва Абу Абдуллоҳ ибн Муфаззалга Қуръонни ўқиб берди. Ундан ўрганган ўғли Абул Қосим ибн Тойласот Қуръонни Варш қироатида ўқиб берди. Ҳижрий 613 йили вафот этди.\nФотима бинт Абдуллоҳ ибн Мутаваккил ъалаллоҳ\nИлмда етарли даражада маърифатга эга, иймон ва тақво билан бирга, зийрак ва фаросат соҳибаси бўлиб, Қуръони Каримни Тавба сурасигача пухта ёдлаган, давомли равишда ҳафтада етти порадан ўқиб туриш одати бўлган аёл эди.\nИмом Мутаваккил ъалаллоҳ қизи Фотимани Яҳё ибн Шарофиддинга турмушга берган. Улар барча илмларни ўрганишни ҳамда муаммоли жойларни биргаликда ҳал қилишган. Ҳижрий 895-910 йиллар давомида бетобликдан азият чекиб, оқибатида ҳижрий 910 санада Санода вафот этган.\nФотима бинт Муҳаммад ибн Юсуф Дувайрутий\nБу олима, фозила аёл, Қуръони Каримни, ақийда, «Арбаъин ан-Нававий» ва «Шотибия»ларни, Саховийнинг «Нуния»си ва Абу Шужоънинг «Мухтасар»ини тўла ёдлаган. Қироатларни отасидан ифрод 168, сўнг жам 169 шаклда ўтказиб олганидан кейин Қоҳирага келди. Шиҳоб Искандарий ва Зайн Жаъфарга ўқиб берди. «Шотибия»ни мукаммал ва мустаҳкам ўрганиш билан бирга, қироатларда моҳир бўлди. Ундан кўпчилик эркак ва аёллар манфаат олдилар. Унга ўқиб берган аёллар ичида Байрам бинт Аҳмад ибн Муҳаммад Дувайрутия Моликия ҳам бор.\nОталари Муҳаммад ибн Юсуф ибн Аҳмад Шаме Дайрутий ал-Муқрий бўлиб, Ибн Соиғ исми билан танилган. У киши Қуръони Каримни, иккита «Шотибия»ни ва бошқа асарларни ёдлаб чиққан. Етти қироат билан ифрод ва жам ҳолда ўқир эди. Ўз шаҳарларида одамларга муқрий бўлиш (устозлик қилиш) ташаббуси билан чиққанлар. У кишидан кўпчилик фойдаланган.\nИмом Саховий айтадилар: «Илмда баракотли эдилар. У зотга ўқиб берган киши манфаат оларди. Тўқувчилик билан тирикчилик қилганлар. Ҳижрий 864 йилда Дайрутда вафот этганлар».\nФойиз Қуртубий қизи\nИлм ва одобда ниҳоятда машҳур бўлган. Оталари Фойиздан тафсир, луғат ва шеър илмларини ўрганган. Турмуш ўртоғи Абу Абдуллоҳ Ибн Аббордан фиқҳ ва ахлоқ таълимини олган.\nҚироат илмларини ўрганиш учун Абу Амр Доний олдига келганида, у киши бетобликдан вафот этди. У зотнинг шогирдлари ҳақида сўраганида, Абу Довуд Муқрий ҳақида айтишади. У (Фойиз Қуртубий қизи) ҳижрий 444 сана охирларида Балнасияга келиб, Абу Довудга тажвид билан етти қироатни ўқиб берганидан сўнг ҳаж қилиб, 446 санада Миср сафарида вафот этган.\nМаймуна бинт Язид Қори\nТўлиқ исми Маймуна бинт Абу Жаъфар Язид ибн Қоъқоъ Махзумий Маданий Қори бўлиб, қироатни отасидан ривоят қилган. Ундан ўғиллари Аҳмад ва Собит ривоят қилган.\nОтаси қироат бобида машҳур шахслардан − ўн қироат имомлари сирасига кирганлардан эди. Бу улуғ инсон, Қуръонни мавлоси Абдуллоҳ ибн Иёш ибн Абу Робиъа, Абдуллоҳ ибн Аббос ва Абу Ҳурайраларга (розияллоҳу анҳум) ўқиб берган ҳамда улардан ривоят қилган. Шунингдек, Нофеъ, Сулаймон ибн Муслим, ибн Жаммоз, Ийсо ибн Вирдон, ўғиллари Исмоил ва Яъқуб ҳамда қизи Маймуналар ундан қироатни ривоят қилганлар.\nИбн Жазарий айтади: «Устоз Абу Абдуллоҳ Қассоънинг дастхатларида шуни ўқидимки, у зот ярим тунда саккиз-ўн олти ракат намоз ўқир, ҳар бир ракатда Фотиҳа сурасига ўртача узунликдаги суралардан замсура қилиб, намоздан сўнг ўзини, мусулмонларни ва унга ўқиб берган ҳамда унинг қироати билан олдин ўқигану кейин ўқийдиганларни дуо қилар экан». Маймуна Мадинада вафот этган.\nМаймуна бинт Шоқула\nУ кишининг ўғлидан ҳикоя қилинади: «Ҳовлида ёрилган девор бор эди. Бир куни онам: «Қоғоз билан қалам олиб кел!» деди ва қоғозга нимадир ёзиб, менга берди-да: «Девордаги анави тешикка тиқиб қўй», деди. Мен шундай қилдим. Йигирма йилдан сўнг, онам вафот қилгач, ҳалиги қоғоз ёдимга тушди. Бориб олишим биланоқ девор қулади. Қоғозни очиб қарасам,унга: «Албатта, Аллоҳ осмонлар ва Ерни завол топишларидан ушлаб турар» Эй Осмону ерни тутиб турувчи! Буни тутиб тургин», деб ёзилган экан. Фотир сураси, 41-оят.


8 Декабрь 2021 17:18\nNUR-SULTAN. Kazinform - Қозоғистон Бош санитария врачи Ерлан Қиясов ревакцинация бўйича янги қарор чиқарди, деб хабар беради Kazinform мухбири.\nЯнги қарорга кўра, Қозоғистонда 3 ойдан ортиқ яшаб, тўлиқ эмлаш курсидан ўтган хорижликлар ҳам қайта эмланиши керак. Шунингдек, улар биринчи эмлашнинг тўлиқ компонентини олгандан кейин 6 ой ўтгач, қайта эмлашдан ўтадилар.\n«Барча шахслар, шу жумладан Қозоғистонда 3 ва ундан ортиқ ой давомида истиқомат қилувчи, КВИга қарши эмлашнинг дастлабки курсини тугатган хорижликлар ҳам КВИ ревакцинациясидан ўтказилади», — дейилади ҳужжатда.\nШунингдек, илгари коронавирусга қарши эмлашнинг дастлабки курсини олган ҳомиладор аёлларни қайта эмлаш ҳомиладорликнинг 16-37 хафталигида «Комирнати» (Pfizer, AҚШ) вакцинаси ёрдамида амалга оширилиши таъкидланган.\n«КВИга қарши ревакцинация КВИга қарши эмлашнинг дастлабки курсини олган ёки КВИ билан касалланган шахслар тузалганидан кейин 6 ой ўтгач амалга оширилади», — дейилади қарорда.\nҚозоғистонда КВИ юқтирган 385 беморнинг аҳволи оғир\nҚозоғистонда 11,4 минг киши коронавирусдан соғайиб чиқди


Ҳиндистонда 2 млнга яқин киши фуқароликдан маҳрум қилинди\n12:06 / 02.09.2019\nҲиндистоннинг Ассам штати ҳокимияти Бангладешдан келган 2 млнга яқин кишини фуқароликдан маҳрум қилди. Бу ҳақда CNN телеканали хабар берди.\nШтат раҳбарияти ушбу қарорни қабул қилишда агар 33 млн фуқаро рўйхатидан 1,9 млн бангладешлик муҳожир чиқариб ташланса, бу уларнинг Ҳиндистонда расмий рўйхатга олиниши тезлашишига олиб келишига асосланган.\nМиллий рўйхатда таъкидланишича, рўйхатдан барча зарур ҳужжатларга эга бўлмаган фуқароларгина истисно қилинган.\nБу орада ушбу қарор танқидчилари бу қарор штатнинг юз минглаб фуқароси Бангладешга депортация қилиниши мумкинлигидан дарак бераётганини айтишмоқда. Биринчи навбатда бу Бангладешнинг расмий тили ҳисобланувчи бенгали тилида сўзлашувчиларга тааллуқли бўлади.\nШунингдек, рўйхат мусулмонларга нисбатан таҳқирлашни оқлаш учун қўлланишидан хавотир билдирилмоқда.\nАввал бошқа давлатлар ва вилоятлар аҳолисига Ассамда фуқароликни олиш учун уларнинг яқинлари бу ерда Озодлик уруши бошланиши, яъни 1971 йил 24 мартдан олдин яшаганларини расман тасдиқлаш зарур бўлган.\nАссам Ҳиндистоннинг фуқаролик рўйхатига эга ягона штати ҳисобланади. У 1951 йилда Ҳиндистон фуқароларини ноқонуний муҳожирлардан фарқлаш учун яратилган.\n22:07 / 25.02.2020\nҲиндистон пойтахтида тартибсизликлар сабабли комендантлик соати киритилди\nАҚШ ва Ҳиндистон мудофаа соҳасида 3 млрд доллардан ортиқ қийматдаги шартнома имзолади\n10:33 / 25.02.2020\nЎзбекистон ва Ҳиндистон IT соҳасида қўшма лойиҳаларни амалга оширади\n17:30 / 24.02.2020\nТрамп Ҳиндистонда. Стадиондаги нутқ ва савдо бўйича мураккаб музокаралар


Оде Леваллоис (Франция):\n– Менда Ўзбекистонга келиш нияти “The Huffington Post” интернет нашрида Самарқанд инсон ўз умри давомида ҳеч бўлмаганда бир марта бориб кўриши албатта шарт бўлган дунёдаги 50 шаҳардан бири сифатида эътироф этилганини ўқиганимдаёқ пайдо бўлди. Ўшандан буён Ўзбекистоннинг тарихи ва бугунги ҳаёти билан қизиқа бошладим. Бу юрт мени ўзига ром этди. Ватанингиз мустақиллиги халқингиз учун нақадар азиз эканини чуқур англадим. Урганч жуда чиройли ва замонавий шаҳар экан. Хива эртакнамо шаҳар десам, адашмасам керак. Неча асрлар тарихи шундай кўз ўнгингизда намоён бўлади. Бундай муқаддас замин ва олижаноб халқнинг истиқболи буюк бўлишига ишонаман.\nДолорес Паррамон (Испания):\n– Саёҳат давомида Хива шаҳрида ўтказилган “Қовунлар сайли” тадбирида қатнашдим. Бизда ҳам қовун бор. Аммо бу ердаги каби ширин, йирик ва турли навдаги қовунни ҳали тотиб кўрмагандим. Ёз ойларида қуёш тафтида пишган полиз маҳсулотини жазирамада сув ўрнида бемалол тановул қилиш мумкин. Ери серҳосил, осмони серқуёш Ўзбекистонга, бағрикенг ва очиқ кўнгил халқингизга ҳавасим келди.\nАнна Мария Майкутевич (Польша):\n– Хоразмга келган сайёҳ бетакрор ва унутилмас таассуротлар билан қайтади. Муқаддас қадамжолар, тарихий масканларга бой бу заминда дунё илм-фани ва тараққиётига беқиёс ҳисса қўшган буюк алломалар яшаб, ижод этган. Самарқанд, Бухоро, Хива ҳақида китобларда ўқигандим. Ичан қалъа мажмуасига кирдиму неча минг йиллик тарих тасаввуримда жонлангандай бўлди. Бу обидалар орасида юрган киши худди эртаклар оламига тушиб қолгандек бўлади. Халқингизнинг меҳмондўстлиги, миллий таомлар, урф-одат ва анъаналар кишини ҳайратга солади. Фурсатдан фойдаланиб, жаннатмонанд юртда яшаётган ўзбек халқини Мустақиллик байрами билан табриклайман.


Тошкентда Болалар миллий тиббиёт маркази фойдаланишга топширилди\nТошкентнинг Яшнобод туманида Болалар миллий тиббиёт маркази барпо этилди. Президент Шавкат Мирзиёев 20 май куни ушбу муассасани бориб кўрди.\nДавлат раҳбари матбуот хизмати хабарига кўра, қиймати 130 миллион доллардан зиёд бўлган мазкур марказ Корея Республикаси кўмагида, «Баум» корпорацияси лойиҳаси асосида барпо этилди.\n«Бу – юқори технологиялар асосида хизмат кўрсатишга ихтисослашган Марказий Осиёда ягона ушбу турдаги болалар тиббиёт муассасасидир. Бу ерда йилига 1,5 мингдан зиёд ноёб жарроҳлик амалиётларини бажариш имконияти мавжуд», – дейилади хабарда.\nМаълум қилинишича, тўрт қаватли даволаш корпуси 280та ўринга эга. Поликлиникада кунига 250 нафаргача бемор қабул қилинади.\nМарказ магнит резонанс томографи, мультиспирал компьютер томографи, ДНК анализатори ҳамда онкологик касалликларни бир неча йил олдин аниқлайдиган замонавий технологиялар билан жиҳозланган. Бу ерда фаолият юритиш учун 100дан ортиқ врач ва ҳамширалар Жанубий Кореяда малака ошириб қайтди.\n«Бу марказ – миллий бойлигимиз. Бу ерда болаларни малакали даволаш билан бирга замонавий телемедицина технологиялари асосида мамлакатимиз ҳудудларида ҳам юқори сифатли тиббий хизматларни ташкиллаштириш керак», – деди Президент.\n«Болалар ва катталар тиббиёт марказларининг ҳудудларда филиаллари бўлади. Шу орқали тиббиёт тизимининг ҳам илмини, ҳам амалиётини энг илғор стандартлар даражасига кўтариб оламиз», – деди Шавкат Мирзиёев.\nПрезидент янги ташкил этилган Тошкент музейини бориб кўрди\nТошкентда Ўзбекистондаги илк уч поғонали йўл ўтказгич очилди\nТиббиёт ходимларини аттестациядан ўтказиш тартибига ўзгартириш киритилди


Адель Британиянинг энг ёш бадавлат хонандасига айланди\n15:48 / 21.04.2016\nThe Sunday Times нашри ҳар йили турли соҳаларда фаолият олиб борувчи энг бадавлат британияликлар рўйхатини чоп этади. Газетанинг шу кунларда чоп этилувчи сонида ҳам 2016 йилнинг энг бадавлат ирланд ва британиялик мусиқачилари рейтинги тузиб чиқилди. Рўйхат бошидаги исмлар бир неча йиллардан бери ўзгармай келмоқда, бироқ даромадларнинг кўрсаткичи сезиларли даражада фарқ қилишини кўриш мумкин.\nХонанда Адель 30 ёшгача бўлган мусиқачилар орасида 2012 йилдан бери етакчиликни қўлда бой бермай келмоқда. У ёш қўшиқчилар ичида “Британиянинг энг бадавлат хонандаси”, дея эътироф этилди.\nҲозирда Аделнинг молиявий аҳволи 85 миллион еврони ташкил этади ва бу ўтган йилги кўрсатгичга нисбатан 35 миллионга кўпроқ.\nУнинг деярли барча альбомлари нафақат Британияда, балки АҚШ ва бошқа мамлакатларда ҳам хит даражасига етди. 2015 йилда сотувга чиққан “24” номли альбоми ҳам энг кўп сотилган альбом сифатида рекорд ўрнатди.\nАгарда The Sunday Times алоҳида хонандаларнинг эмас, балки бутун жамоа даромадларини ҳисобга олганида биринчи ўринни “One Direction” эгаллаган бўлар эди. Ҳозирда гуруҳнинг молиявий аҳволи 132 миллион еврони ташкил этади. Бироқ хонанда йигитларнинг алоҳида даромадлари – 33 миллион евро бўлиб, бу эса ўтган йилга нисбатан 8 миллионга ортган.\nЁши улуғлар даромади\nБироқ ёш санъаткорларнинг даромадлари узоқ йиллардан бери саҳнада ижод қилиб келаётган санъаткорларникига ета олмайди. Агар ёшларни ҳисобга олмай, умумий рейтингни кўрадиган бўлсак, Адель 30-ўринни эгаллаган. Шунингдек, у рейтингдаги энг бадавлат аёл хонанда мақомида ҳам биринчилардан эмас. Рўйхатда ундан аввал 91 миллион евро даромади билан ирландиялик хонанда ва қўшиқлар муаллифи Эния турибди.\nЭния одатда, омма олдида жуда ҳам кам чиқиш қилади. Бироқ у ижро этган тароналар ва саундреклар хонанданинг бадавлат инсонлар сафига киришига сабабчи бўлмоқда.\nПол Маккартни ҳамон рейтингнинг “олтин” чўққисини забт этмоқда\nУмумий рейтинг ҳисоби бўйича узоқ йиллардан бери “The Beatles” гуруҳининг собиқ аъзоси Пол Маккартни энг бадавлат инсон сифатида биринчи ўринни эгаллади. Хонанда “буюк тўртлик”нинг меросини авайлаган ҳолда, янги альбомлар чиқариб, ижод этишда давом этмоқда. У 74 ёшни қаршилаган бўлишига қарамай, дунё бўйлаб гастроль сафарларини ҳам ўтказмоқда.\nҲозирда Маккартни ва унинг рафиқаси Нэнси Шевеллнинг молиявий ҳолати 760 миллион евродан иборат.\nУмумий ҳисобда иккинчи поғонани машҳур мюзикллар муаллифи, бастакор Эндрю Ллойд Уэббер забт этди. Шунингдек, яна бир саҳна фидойиси Элтон Жон ўзининг 280 миллион евро даромади билан рўйхатнинг тўртинчи ўрнини эгаллади.


Таваллуд топган сана: 20 Феврал 1956 йил\nМирзо Кенжабек шоир, таржимон. Форс-тожик мумтоз адиб, шоир ва ёзувчиларининг кўплаб асарларини таржима қилиб, китобхонлар эътиборига тақдим этган. Мирзо Кенжабекнинг 1982 йилдаги илк шеърий тўплами санъатсеварлар томонидан қизиғин кутиб олинган.\nМирзо Кенжабек 1956 йилнинг 20 февралида Сурхондарё вилоятининг Сариосиё туманидаги Меҳнат қишлоғида туғилган. 1963-1973 йиллар мактабда таҳсил олгач, 1974-1979 йилларда Тошкент Давлат университетининг журналистика факультетида ўқиб, олий маълумотга эга бўлади. 1998-2001 йиллар Имом ал-Бухорий номидаги Тошкент Олий Ислом институтида билим олган.\nМирзо Кенжабек мустақиллик арафасида бир гуруҳ тенгдошлари ва устозлари билан бирга, ижтимоий жиҳатдан фаоллашиб, мамлакатимиз ва халқимизнинг озод келажаги йўлида ижод қилган:\nШоирнинг “Дилдошлик”, “Тил эрки - эл эрки”, “Халқ номидан ёлғон сўзламанг”, “Юрагимда оёқ изи бор”, “Фитна санъати” каби шеърлари ҳам озодлик ғояси ила тараннум этилган.\nМирзо Кенжабекнинг биринчи шеърий тўплами 1982 йилда “Адашган мактубларим” номи остида нашр этилган.\nШоирнинг “Қуёшга қараган уй” (1983), “Муножот” (1986), “Шарқ тили” (1988), “Баҳорим еллари” (1991) каби шеърий тўпламлари ва публицистик мақолалари чоп этилиб, китобхонлар эътиборига тортиқ этилган.\nМирзо Кенжабек Ҳофиз Шерозий ва Шайҳ Саъдий Шерозий ғазалларини, Николас Гилен (Куба), Геворг Емин (Арманистон), Якуб Колас (Белоруссия), Шерали Лойиқ (Тожикистон), Ўлжас Сулаймон (Қозоғистон) каби мумтоз шоирларнинг шеърларини таржима қилиб, китобхонларга тақдим этган.\nУ мумтоз-шоир ва олим Усмони Ўшийнинг араб тилидаги “Омолий” китобини таржима қилган (1999). Шунингдек, шоир Нақшбандия тариқатининг шайҳи, Муҳаммад Зоҳид Қўтқу ибн Иброҳим ал-Бурсавийнинг “Аҳли суннат вал-жамоат” асарини турк тилидан таржима қилиб, икки китоб кўринишида нашр этган (1998-1999).\nПрофессор Маҳмуд Асъад Жўшоннинг “Ҳақиқий севги” (1998), Усмонийлар даври олими Қутбиддин Изникийнинг “Муршиди мутааҳҳилин” (“Ёш келин-куёвларга маслаҳатнома” (1999) китоблари ҳам М.Кенжабек таржимасида нашр этилган.\nУлуғ ватандошимиз Абу Исо Муҳаммад ат-Термизийнинг “Сунани Термизий” (“Ал-жомиъ ас-саҳиҳ”) асарининг М.Кенжабек таржимасида нашр этилиши Ўзбекистон маънавий-маърифий ҳаётида улкан воқеа бўлди. Ушбу йўлни давом эттирган ҳолда, М.Кенжабек “Термиз тазкираси” асарини чоп этди (2001).\nИстиқлол йилларида шоирнинг “Ватан, кўзлардасен, қароқлардасен”, “Ўзингда нур бўлса, нурни кўргайсан” каби туркум шеърлари, “Асл Ватан қайғуси”, “Навоий назмида ҳадис ва ҳикмат”, “Поклик иштиёқи” каби бир қанча маърифий мақолалари эълон қилинди. У, шунингдек, Пушкиннинг “Евгений Онегин” романини ўзбек тилига таржима қилган.


Россия Ўзбекистонни Ғарб билан қўрқитмоқда\n29 ноябр куни Латвия пойтахти Ригада якунланган НАТОга аъзо давлатлар саммити альянс ҳамда Россия ўртасидаги муносабатлар борасида турфа сиёсий чайқовчиликларга яна бир туртки берди.\nҚарийб 60 йил аввал Ғарбий Европани Шўролар Иттифоқидан ҳимоялаш мақсадида тузилган Шимолий Атлантика альянси ўз таркибига айрим собиқ шўро давлатларини бирлаштира бошлади ва тарихида илк бор энг аҳамиятли анжуманини шу мамлакатлардан бирида ўтказди.\n“Собиқ шўро давлати парчалангандан сўнг 15 йил ўтиб, НАТО энди Россияни ўзининг душмани сифатида белгилаб олди ва унинг табиий захиралари устидан назоратни қўлга олиш мақсадини ўз олдига қўйди”, - деб ёзади Россиядаги “РБК Дэйли” газетаси.\nМақола муаллифи Виктор Ядуха бу ўринда НАТО қўшинларининг Россияга чегарадош давлатлардаги фаолиятини назарда тутганини айтади.\n“Авваламбор мен НАТО яқинда Польшада ракета ҳужумидан мудофаа тизимини жойлаштирганини, қолаверса, Руминияда икки ҳарбий базанинг пайдо бўлгани ва Болгарияда ҳарбий базалар очилганини назарда тутдим. НАТОнинг Шарққа қараб кенгайиш иштиёқи ҳам бундай дейишимизга асос бўлади”, - деди Виктор Ядуха.\nРоссиянинг етакчи сиёсатчилари орасида ҳам НАТО ва АҚШ борасида айнан шундай мулоҳазалар устунлик қилади. Аммо Ригадаги саммит олдидан нутқ сўзлаган АҚШ президенти Жорж Буш НАТО бугунги кунда Россия билан ҳамкорлик қилишни ўзининг асосий йўналиши сифатида белгилаб олганини билдирди.\n“Биз Россия жуда аҳамиятли давлат эканини ҳамда Россия билан террорчиликка қарши кураш ва ядровий қуроллар тарқалишининг олдини олиш соҳаларида ҳамкорлик қилиш манфаатимизга мослигини эътироф этамиз”, – деди Ж.Буш.\nРоссиялик мутахассислар АҚШ ёки НАТО Россияга очиқдан-очиқ қаршилик намойиш этмаётган эса-да, Россияга мойил давлатларда ўз ҳозирлигини ошираётганини билдиряпти.\nБугунги кунда Россия ўзига мойил давлатларни бирлаштирган Шанхай ҳамкорлик ташкилоти ёки Коллектив хавфсизлик шартномаси ташкилоти фаолиятини жадаллаштирмоқда.\nАммо наточилар Марказий Осиё ёки Кавказ минтақасида Россия билан мутлақо рақобатда эмаслигини айтиб келади.\n“Россия амбицияларини билмайман. Аммо НАТОга қарши иттифоқ тузиш борасидаги ҳар қандай ғоя барбод бўлади. НАТО бундай тузилмаларни рақобатчи сифатида кўрмайди”, - деди НАТО сиёсатини режалаштириш бўлими раҳбари Михаил Руҳле.\nРоссия расмий Тошкентни Андижондаги қонли воқеалар ортида Ғарб давлатлари турганига кўпроқ ишонтиришга уринаётганини кузатиш мумкин.\nМосквадаги “Чегарабўйи ҳамкорлик уюшмаси стратегик режалаштириш хизмати” раҳбари Александр Собянин ўзининг сўнгги интервьюсида айтишича, АҚШ Ўзбекистонга чегарадош давлатлар билан ҳарбий ҳамкорликни ривожлантириб, Ўзбекистоннинг радикал исломий мухолифатини қўллаб-қувватлайди, Наманган ва Андижонда тартибсизликлар келтириб чиқаришга ҳам уринади.\nБироқ россиялик таҳлилчи айнан Ғарб давлатлари Андижондаги воқеалар тўғрисидаги ҳақиқатни тиклаш учун мустақил халқаро тергов ўтказишни талаб қилаётганини эсга олишни эп билмади.\nБундай тергов ўтказиш тўғрисидаги халқаро жамоатчилик талабларини расмий Тошкент инкор қилиб келаётгани маълум. Америкалик айрим мутахассислар сўзларига кўра, бугунги кунда Марказий Осиё давлатлари ва айниқса, Ўзбекистон устидан назоратни қўлдан бой бермаслик мақсадида Россия Ўзбекистон расмийларини Ғарб билан қўрқитади.\n“Президент Каримовни ҳокимиятдан четлатиш таҳдиди мавжуд экан, Ўзбекистон-НАТО ёки Ўзбекистон-Ғарб муносабатлари таранглигича қолаверади”, - дейди “РБК Дэйли”да чоп этилган мақола муаллифи В.Ядуха.


АҚШ Конгресси Трампни ҳокимиятдан четлатишга ҳаракат қилмоқда - Parstoday\nЯнвар 13, 2021 16:01 Asia/Tashkent\nАввалроқ Майк Пенс Дональд Трампни мамлакат раҳбари лавозимидан четлатилишига қарши фикр билдириб, Конституциянинг 25-тузатишини қўллашдан бош тортган эди. Пенснинг сўзларига кўра, 25-тузатиш жазолаш ёки ҳокимиятни тортиб олиш воситаси ҳисобланмайди, уни шу тарзда қўллаш эса «даҳшатли прецедент яратган бўларди».\nУ Трампнинг муддати тугашига етти кун қолганини эслатди. Шу муносабат билан Пенс конгрессни жамиятни янада ажратишга ёки кескинликни оширишга хизмат қилувчи хатти-ҳаракатлардан узоқ бўлишга чақирди.\nШунингдек, вакиллар палатасидаги бир гуруҳ Республикачилар партияси вакиллари Дональд Трампни унинг тарафдорлари томонидан 6 январь куни Капитолийга уюштирилган ҳужум муносабати билан қоралаб, резолюция киритди. Бу қарор Дональд Трампга қарши импичмент эълон қилиш лойиҳасига йўл очиб беради.\nТрампга қарши импичмент чоршанба куни Американинг Вакиллар палатасида овозга қуйилиши назарга олинган. Лойиҳанинг нашр этилган матнида Трампга қарши турли айбловлар, шу жумладан айбловлардан бири федерал давлатга қарши ҳужум уюштиришдирким, конституциянинг 14 бандида ишора этилган. Фуқаролик уруши тугаганидан кейин қабул қилинган тузатиш бўйича бу банд федерал давлатга қарши исьён кўтарган ҳар қандай қасамёдга келган америкалик амалдорни келажакда давлат лавозимида ишлашига имкон бермайди.\nЭнди Трамп ҳаяжонланган оломонни 6 январ куни Оқ Уй олдидаги кескин нутқи билан Конгрессга ҳужум қилишга ундаганликда айбланмоқда. Ушбу чиқиш нотинчликни рағбатлантирувчи ва тарафдорларини Конгрессга ҳужум қилишга ундаган деб қаралди.\nСенатнинг республикачи етакчиси сенатор Мич Макконел\nСенатнинг республикачи етакчиси сенатор Мич Макконелнинг айтишича, Трамп жавобгарликка тортилиши керак бўлган ҳуқуқбузарликни содир этган.\nШунингдек Вакиллар палатаси суд-ҳуқуқ қўмитаси Трампнинг 6 январ куни Оқ Уй олдида қилган нутқи унинг тарафдоларини демократик жараён уларнинг аралашиши керак деган таҳдид деб уйлашга мажбур қилган деб эълон қилди. Вакиллар палатаси Трампни айбдор деб топса, у президентлиги даврида икки маротаба импичмент эълон қилинган биринчи АҚШ президентига айланади. Ўтган йили Вакиллар палатасида Трампга қаршиимпичмент эълон қилинди ва Сенатда АҚШ-нинг собиқ вице-президенти Жо Бойденга қарши Украина ҳукумати билан тил бириктирган деган тўҳмати учун муҳокама этилди. Бироқ, унга қуйилган айбловлар Сенатда кўпчиликни ташкил этган республикачилар томонидан муҳим деб ҳисобланмади ва Трамп ҳам импичмент эълон қилинган икки собиқ президентлар сингари Сенатда судида муҳокама этиш ва четлантиришдан қутилди.\nАммо энди эса, Американинг сиёсий шароити Трамп учун мураккаблашиб қолган. Трамп бир йил давомида Американинг сайлов тизимини савол остига қуйди ва Конгрессга қарши ҳужум қилмаганларига қадар ўтган йили 3 ноябрда ўтказилган президентлик сайловларнинг натижасини қабул қилмади. Шу билан бирга унинг президентлик муддати 20 январда тугаши билан республикачиларнинг партиядош президентни лавозимидан четлатилишидан парҳиз қилиш тўғрисидаги ҳавотирланишлари ҳам ҳал бўлади. Бунга қўшимча, республикачилар ҳам ундан ғазабда ва агар Трамп Американинг келгуси президентлик сайловида иштирок этишни мақсад қилган бўлса, жумҳурийчилар паратиясининг бирдамлиги ва ҳамжиҳатлигини хатар остига қуяди. Шунинг учун республикачилар ўтказилиши вақти ҳали маълум бўлмаган Сенат судида собиқ президент,яъни Дональд Трампга қарши маҳкум этилишига овоз беришлари лозим.\nАҚШ вакиллар палатасида Трампни ўз лавозимидан четлаштириш тўғрисида қарор қубул қилинди\nПенс АҚШ конституциясининг 25- тузатишини фаоллаштиришга қарши чиқди


ССВ 55 ва 59 ёшли беморларнинг вафот этганини маълум қилди - UzNews.uz\nСоғлиқни сақлаш вазирлиги коронавируснинг икки қурбони ҳақида маълумот берди.\nССВ хабарига кўра, Юнусобод туманида яшаган 55 ёшли фуқаро А.Х. (эркак)да 5 июль куни “COVID-19” тасдиқланган ва у 1-сон шаҳар клиник шифохонасига ётқизилган.\nИккинчи ўлим Тошкент вилояти Тошкент туманида яшаган 59 ёшли фуқаро ҳисобланади. Б.С. (эркак)да 9 июль куни “COVID-19” тасдиқланган ва у 1-сон шаҳар клиник шифохонасига ётқизилган.


Оқ ва қора: Бугун партиялар президентга етарлича дастак бўла олмаяпти\n10:10 / 01.08.2018\nМустақил терролог-аналитик Саид-Абдулазиз Юсупов муаллифлигида «Оқ ва қора» кўрсатувининг навбатдаги сонида партияларнинг бугунги кундаги ҳолати, уларнинг давлатчилик ва тараққиётга таъсири ҳақида сўз юритилади.\nБиз бугун кучли давлат қуриш йўлида мужодала беряпмиз, ҳаракат қиляпмиз. Кучли давлат барпо қилишимиз учун ҳар биримиз ҳаракат қилишимиз кераклиги ҳақида қайта-қайта сўз юритяпмиз. Булар ҳақида эслатяпмиз, илтимос қиляпмиз. Аммо бутун бошли бир халқ ҳаракатини, бутун бошли миллат ҳаракатини кўролмаяпмиз. Албатта, бунинг ўзига хос сабаблари бор.\nБир мисол келтираман: фалсафанинг тагида асл ҳақиқат ётгани каби ҳуқуқнинг тагида исбот ётади. Сиёсатнинг тагида эса ишонч ётади. Бу жуда муҳим нарса. Ва энг пародаксал нуқта шуки, агар халқда ишонч бўлса, у на исбот талаб қилади ва на бошқа ҳақиқат излайди. Ишонч барча нарсанинг ўрнини эгаллаб кетади.\nАйтмоқчи бўлган нарсамиз шундан иборатки, халқнинг ишончини шакллантирадиган энг кучли механизмлардан бири бу – партиялардир. Бугун партиялар президентга етарлича дастак бўла олмаяпти. Партия сифатида уларнинг фаолияти мутлақо кўринмаяпти. Майда-майда ишлар, биз нимадир қиляпмиз, деган таскинлар ўз-ўзини алдашдан бошқа нарса эмас. Президент катта бир давлатни бошқаришда мана шуларга суяниши керак ва бу суянч мустаҳкам бўлмоғи даркор.\nXXI асрнинг, ҳуқуқий демократик давлатнинг талаби шундан иборатки, муаммоларни бартараф этиш билан бирга, унинг сабаблари билан ҳам курашишимиз керак. Масалан, Ўзбекистонга инвестиция керак. Хориждаги элчихоналаримиз турли йиғилиш ва маросимларда мамлакат ҳақида умумий гаплар айтишади. Бир вилоят миқёсида олиб қарайлик: 10 минг доллардан 150 миллион долларгача бўлган нечта инвестиция лойиҳаси бор? Шуларнинг барини, битта вилоят доирасида ягона катологга бирлаштирса бўлади-ку?\nБундай ишларда ҳам партияларнинг ўрни, роли бўлиши керак. Инвестор келдими қўлига аниқ бизнес план тутқазиш лозим. Пул тикаётган сармоядор пулини қаерга қўяётгани ва қанча муддатдан кейин фойда олиши мумкинлиги ҳақида аниқ тасаввурга эга бўлмаса, ўзимиз ишониб айтаётган буюк келажак ҳақидаги сўзлар улар учун чўпчакка айланади.\nМана шу ташаббусларни, мана шу жасоратларни партияларимиз, ҳокимларимиз кўрсатиши керак. Бизга янгича ғоя керак, янгича ишлаш услуби керак. Хўш, нимага? Чунки бутун бошли мамлакат президенти фақатгина миллатига, халқига, Худонинг иродасига суянибгина мамлакатни тараққиётнинг янги босқичига олиб чиқяпти. Янгича фикрлаш, янгича ишлаш, янгича тафаккур тарзи талаб этилмоқда. Бу жуда муҳим. Партиялар жонлансин, партиялар кучли бўлсин. Агар уларда шу хусусиятлар бўлса, президент кучли бўлади. Президент кучли бўлса давлат кучли бўлади. Агар давлат кучли бўлса, сизу бизнинг, фарзандларимизнинг келажаги кафолат остида бўлади.\nФото: Партия раҳбарлари сайловда овоз беришди\nЎзбекистондаги 4та партия ЕОИИга аъзоликни ёқлашини яна бир бор тасдиқлади\nЕОИИ масаласи: Ўзбек экспертлари аъзо давлатлардаги норозиликни инобатга оляптими?


Имомали Раҳмон ўғлини сиёсатга яқинлаштирди\nРустами Имомали отасининг изидан сиёсатга кириб келаяпти.\nШу кунгача “Истиқлол” футбол командасида тўп тепиб юрган Тожикистон президентининг тўнғич ўғли Рустами Имомали 19 апрел куни бир овоздан Тожикистон Ёшлар иттифоқи раисига биринчи ўринбосар этиб сайланди.\nПрезидент Имомали Раҳмоннинг тўнғич ўғли Рустами якшанба куни Тожикистон Ёшлар иттифоқининг навбатдан ташқари ўтказилган анжуманида бу ташкилот раисининг биринчи ўринбосари этиб сайланди.\nШундан сўнг анжуман иштирокчилари гулдиросли қарсаклар билан янги ўринбосарни янги вазифа билан табрикладилар\n- Рустами Имомали, сизни Ёшлар иттифоқининг маъсулиятли вазифаларидан бирига сайланишингиз билан самимий табриклайман. Ўйлайманки, олдимизга қўйган мақсадларимизга биргаликда эришамиз,- деди иттифоқининг Душанбедаги бўлими раиси Дилшод Қурбонов.\nҲали уйланмаган, 22 ёшли Рустами Имомалини шу кунга қадар тожикистонлик ёшларнинг аксарияти “Истиқлол” футбол командасининг асосий ўйинчиси сифатида танишар эди.\n“Истиқлол” футбол командаси ташкил топган кунидан бошлаб ўйнаган 23 та ўйинда 23 марта ғолибликни қўлга киритгани ҳақида тожик матбуоти оғиз тўлдириб гапириб келади.\nАммо 19 апрел куни “Истиқлол” “Хўжанд” командаси билан навбатдаги ўйинида илк бор 1 : 2 ҳисоб билан мағлуб бўлди. Айтилишича, кечаги ўйинда асосий ўйинчи қатнашмаган, чунки у вазифага сайланиш маросимида иштирок этган эди.\nМустақил таҳлилчиларга кўра, давлат раҳбарининг фарзанди у ёки бу вазифаларга сайланиши ё тайинланиши минтақа аҳолиси учун янгилик эмас.\nТаҳлилчи Шокиржон Ҳакимовга кўра, фарзандини сиёсат майдонига олиб кириш ва шу йўл билан уни катта сиёсатга аралатириш минтақа президентлари орасида анъанавий тус олмоқда.\nТаҳлилчи Тожикистон Ёшлар иттифоқи президентликка номзод кўрсатиш ҳуққига эга бўлган нуфузли ташкилот эканини ва Рустами Имомалининг у ердаги курсиларидан бирига ўтириши унинг аллақачон катта сиёсатга кириб келганидан дарак эканини айтади.\n- Бу Тожикистон президентининг фарзандини катта сиёсат майдонига кириб бориши учун жуда қулай йўл,- дейди таҳлилчи Ҳакимов.\nАммо Ёшлар иттифоқининг Душанбедаги бўлими бошлиғи Дилшод Қурбонов эса Рустами Имомалининг бу ташкилот масъулларидан бири бўлиши ташкилотнинг жамиятдаги обрў - эътиборини оширади ва унинг фаолиятига ҳукумат томонидан жиддий аҳамият қаратилади деган ишончда.\n- Рустами Имомалининг ташкилотдаги фаолияти биз ёшлар учун жуда муҳим. Чунки унинг жамиятдаги ҳурмати ва эътибори ортидан республика ёшлари ҳаётида катта ўзгаришлар киритилишига ишонаман,- дейди Қурбонов.\nШуни ҳам айтиш жоизки, Рустами Имомали тожик президенти Имомали Раҳмоннинг сиёсат майдонига кириб келган иккинчи фарзанди. Бундан икки йил аввал унинг бошқа бир фарзанди Озодаи Имомали Тожикистон ташқи ишлар вазирлигининг консуллик хизматига бошлиқ этиб тайинланган эди.\nАммо Имомали Раҳмоннинг қолган фарзандлари кўпроқ тижоратга мойил. Унинг икки қизи Тахмина ва Фирузаи Имомали катта тижоратда жуда тез вақт орасида катта муваффаққиятларга эришгани халқ оғзида достон.\nАммо табиатан тезлик ва пойгани хуш кўрадиган Рустамнинг қай даражадаги тезлик билан катта сиёсатга аралашишиб кетишишини эса вақт кўрсатади.


Божхона: 50 минг диний адабиёт ушлаб қолинди - BBC O'zbek\nБожхона: 50 минг диний адабиёт ушлаб қолинди\nФото муаллифлик ҳуқуқи customs.uz\nЎзбекистон расмийларига кўра, мамлакатга хориждан эстремистик мазмундаги адабиётларни олиб киришга уриниш ҳоллари кўпайган.\nДавлат Божхона қўмитасининг маълум қилишича, 2015 йилда 50 мингга яқин медиа ва матбаа маҳсулотларининг ноқонуний олиб ўтилишига чек қўйилган.\nХабарда айтилишича, ҳозирда тақиқланган адабиётларни олиб киришга уриниш билан боғлиқ бир неча ҳолат юзасидан суриштирув ишлари олиб борилмоқда.\nБожхона қўмитасининг қайд этишича, авваллари тақиқланган адабиётлар асосан матбаа маҳсулотлари кўринишида бўлган бўлса, сўнгги пайтларда фото ва видеоматериалларни мобил телефонлари, ноутбук ва турли хотира қурилмалари орқали олиб киришга уриниш ҳолатлар кўпайган.\nСўнгги пайтларда Россия ёки Қозоғистондан қайтаётган меҳнат муҳожирларини мобил телефонларидан экстремистик мазмундаги аудио ва видео файллар топилгани учун қўлга олингани ҳақида хабарлар олинган.\nАксарият ҳолларда мобил телефон эгалари бу материалларнинг Ўзбекистонда тақиқланганидан бехабар бўладилар.\nФозил қори тақиқланганми?\nЎзбекистонда диний адабиётларни чоп этиш ва тарқатиш давлат томонидан қаттиқ назорат қилинади.\n2014 йилда “Диний мазмундаги материалларни тайёрлаш, олиб кириш ва тарқатиш соҳасидаги фаолиятни амалга ошириш тартибини такомиллаштириш чора-тадбирлари тўғрисида”ги махсус қарор қабул қилинган.\nСўнгги пайтларда ҳатто мамлакатда тақиқланмаган диний уламоларнинг маърузаларини эшитгани учун ҳам фуқароларни чегарада ушлаб қолиш ҳоллари борасида хабарлар олинган.\nЖумладан, маҳаллий матбуот 2014 йил мартида Сурхондарёнинг “Айритом” (Ҳайратон) чегара божхона масканида Афғонистондан қайтаётган ўзбекистонлик фуқаронинг қўл телефонидан Фозил қорининг маърузалари ёзилган аудиофайллар топилгани ҳақида ёзган.\nТермиз шаҳрида чоп этилувчи “Халқ йўли” газетасининг хабарида айтилишича, Афғонистондан қайтаётган шахс қўл телефонидаги аудиофайлларнинг Ўзбекистон ҳудудида тақиқланганидан хабари йўқлигини айтган.\nАммо шунга қарамасдан маҳкама уни энг кам иш ҳақининг 5 баробари миқдорида жаримага тортган.\nФозил қори номи билан танилган Фозил қори Собировнинг маърузалари халқ орасида қўлма-қўл бўлиб келган.\nДиний идора мулозимлари 2009 йилда вафот этган уламонинг маърузалари Ўзбекистонда тақиқланмаганини айтишган.\nФозил қори Собировнинг ўзи бир муддат Ўзбекистон Вазирлар Маҳкамаси қошидаги Дин ишлари бўйича қўмитага раҳбарлик қилган.\nДавлат Божхона қўмитасига кўра, диний адабиётларни олиб келиш, сотиш ва тарқатиш Вазирлар Маҳкамаси ҳузуридаги Дин ишлари бўйича қўмита рухсати билан амалга оширилади.\nИнсон ҳақлари ҳимоячилари ўтмишда диний қўмита экспертларининг хулосалари асосида чиқарилган кўпгина маҳкама ҳукмларини қоралашган.\nСўнгги пайтларда ИШИД таҳдиди боис Ўзбекистонда ҳибсга олишлар ва хавфсизлик чоралари кучайтирилган.\nЎтган йили пойтахт Тошкент ва бошқа шаҳарлардаги амалиётлар чоғида 100 дан ортиқ кишининг ИШИДга алоқадорликда гумон қилиниб ҳибсга олингани хабар қилинган.\nХалқаро инсон ҳуқуқлари ташкилотлари Президент Каримов ҳукуматини диний экстремизм таҳдидидан сиёсий репрессияларни оқлаш йўлида фойдаланишда айблаб келадилар.


Таълим муассасаларида янги ўқув йили қайси кундан бошланишига аниқлик киритилди\n19:10 / 29.08.2016 41286\nПрезидент қарорига биноан 4 сентябрь якшанба дам олиш куни 2 сентябрь жума кунига кўчирилгани ҳақида хабар берилган эди. Бу қарор туфайли кўпчиликда янги ўқув йилининг илк куни қачон бўлиши борасида саволлар туғилмоқда эди. Ҳуқуқшунос Хушнудбек Худайбердиев ўз сайтида бу саволларга аниқлик киритди.\n"Олий таълим муассасаларида янги 2016/2017 ўқув йили 4 сентябрь, якшанба кунидан бошланади. Бу ҳақида 28 август куни Олий ва ўрта махсус таълим вазирлиги барча ОТМ ректорлари ва филиаллар директорларига йўллаган №87-04-1393-сонли хатда маълум қилинган", деган мутахассис.\nШунингдек, мактаблар, ўрта махсус, касб-ҳунар таълими муассасаларида ҳам янги ўқув йилининг дастлабки куни 4 сентябрь, якшанба куни этиб белгиланди.\nМактабгача таълим муассасаларида ҳам 1, 2 ва 3 сентябрь кунлари дам олиш куни бўлади ва 4 сентябрь, яъни якшанба кунидан ота-оналар ўз фарзандларини боғчаларга олиб боришлари мумкин бўлади.\nИшчилар борасида эса, мазкур қарор 5 кунлик иш ҳафтасига ҳам, 6 кунлик иш ҳафтасига ҳам тааллуқли.\n5 кунлик иш ҳафтасида, яъни шанба расман дам олиш куни бўлган ташкилот ходимлари 1, 2, 3 сентябрь кунлари дам олишади ва 4 сентябрь, яъни якшанба куни ишга чиқишади.\n6 кунлик иш ҳафтасида, яъни шанба куни расман иш куни бўлган ташкилот ходимлари 1 ва 2 сентябрь куни дам олишади, 3 ва 4 сентябрь кунлари одатдагидек ишга чиқишади.\nянги ўқув йили\n2018 йилдаги қўшимча дам олиш кунлари: таътил қандай ҳисобланади?\nТаътиллар узайтирилишидан мақсад — ички туризм ва оилавий дам олишни ҳар томонлама ривожлантириш


Душанбеда Тожикистон-Ўзбекистон бизнес-форуми бўлиб ўтади – Дарё уз Янгиликлар\nГлавная / Иқтисодиёт / Душанбеда Тожикистон-Ўзбекистон бизнес-форуми бўлиб ўтади\nAkbar 22.09.2020\tИқтисодиёт Comments Off on Душанбеда Тожикистон-Ўзбекистон бизнес-форуми бўлиб ўтади 6 Показы\nДушанбе шаҳрида 29 сентябрь куни бизнес-форум бўлиб ўтади ва унда Тожикистон ва Ўзбекистон бизнес ҳамжамиятининг 700дан ортиқ вакиллари, икки мамлакат бош вазирлари Қоҳир Расулзода ва Абдулла Арипов иштирок этади.\n«Азия плюс» хабарига кўра, Тожикистон ва Ўзбекистон тадбиркорлари саноат, савдо, туризм соҳаларида қўшма лойиҳаларни амалга ошириш масалаларини муҳокама қилади.\n2019 йилги Тожикистон-Ўзбекистон бизнес-форуми якунларига кўра, Душанбе шаҳрида 16та ҳужжат имзоланган бўлиб, унда товарлар ва хизматларни экспорт ва импорт қилиш бўйича кўп миллионли келишувлар кўзда тутилганди. Тожикистон ҳукумати иқтисодий блокидаги манбанинг маълум қилишича, жорий йилги бизнес-форум натижаларига кўра, кўп миллионли шартномалар тузилади. Форум Тожикистон миллий кутубхонаси биносида бўлиб ўтади.\nЭслатиб ўтамиз, 28-29 сентябрь кунлари Душанбе шаҳрида Тожикистон ва Ўзбекистон ўртасида савдо-иқтисодий, ижтимоий-маданий ҳамкорлик масалалари бўйича қўшма қўмитанинг навбатдаги Мажлиси бўлиб ўтади.\nСтатистика агентлиги маълумотларига кўра, сўнгги беш йил давомида Тожикистон-Ўзбекистон товар айланмаси қарийб 3,6 баравар ўсди: 2014 йил якунларига кўра, 13 миллион доллардан 2019 йилда 362 миллион долларгача.\nБироқ коронавирус пандемияси икки давлат ўртасидаги савдо ҳажми пасайишига олиб келди. Тожикистон ва Ўзбекистон ўртасидаги савдо айланмаси жорий йилнинг январь-июль ойларида 2019 йилнинг шу даврига нисбатан 11,3 фоизга камайган. Жорий йилнинг етти ойида икки томонлама товар айланмасининг умумий ҳажми 148,4 миллион долларни ташкил этади.\nТожикистон маҳсулотларининг Ўзбекистонга экспорти 35,1 миллион доллар миқдорида бўлса, Ўзбекистон бу давлатга 113,3 млн доллар миқдорида экспорт қилади.\nТожикистон Ўзбекистонга асосан алюминий, электр энергияси, пахта толаси, руда, цемент, ишлов берилмаган тери, хом ипак, турли матолар, спиртли ичимликлар, гиламлар ва бошқаларни етказиб беради.\nЎзбекистондан эса табиий газ, тўқимачилик маҳсулотлари, минерал ўғитлар, пластмасса, пойабзал, керамик буюмлар, рангли металлар, электр ва механик ускуналар экспорт қилинади.\nПред. «Интер» Видаль трансферини эълон қилди\nСледующая Азиз Абдуҳакимов халқаро автомобилсиз кунда ишга велосипедда келди. Cоғлом турмуш тарзига доир қарор чиқиши кутилмоқда\n6 сентябрь куни соат 06:43 ларда Мароқанд–Тинчлик йўналишидаги юк поезди Каттақўрғон–Зирабулоқ темир йўл бекатларининг 4-пикетида …


Ўзбекистоннинг АҚШ ва Хитойдаги дипломатик миссиялари раҳбарлари (...)\nЎзбекистоннинг АҚШ ва Хитойдаги дипломатик миссиялари раҳбарлари Олий Мажлис Сенатига ҳисобот топширди\nКеча Ўзбекистон Олий Мажлиси Сенатининг Халқаро муносабатлар, ташқи иқтисодий алоқалар, хорижий инвестициялар ва туризм масалалари қўмитасининг кенгайтирилган мажлисида Ўзбекистон Республикасининг АҚШ ва Хитойдаги дипломатик миссиялари раҳбарларининг ҳисоботлари эшитилди, деб хабар бермоқда «Дунё» АА мухбири.\nПарламент юқори палатаси маълум қилишича, эшитувлар мазкур мамлакатлар билан ҳамкорликка доир “йўл хариталари” бандларининг ўз вақтида ва сифатли бажарилиши устидан парламент назоратини кучайтириш мақсадида ташкил этилгани қайд этилди.\nЎзбекистоннинг АҚШ ва Хитойдаги дипломатик ваколатхоналари раҳбарлари томонидан «йўл хариталари»ни амалга ошириш бўйича бажарилган ишлар, шу жумладан, экспортни кенгайтиришга, республика ҳудудларига инвестицияларни жалб қилишга ва сайёҳлик оқимини кўпайтиришга қаратилган аниқ лойиҳаларни амалга ошириш тўғрисида ҳисоботлар тақдим этилди.\nХусусан, Ўзбекистоннинг АҚШдаги элчихонаси кўмагида 2020 йилда расмий делегацияларнинг 12 та ўзаро ташрифи, 40 та турли тадбир ташкил этилгани ва 100 дан ортиқ музокаралар ўтказилгани таъкидланди. 10 миллион АҚШ долларидан ортиқ миқдорда моддий-техник кўмак маблағлари жалб қилинди.\nМамлакатимизнинг Хитойдаги элчихонаси томонидан икки томонлама сиёсий, маданий-гуманитар алоқаларни кенгайтириш ва хавфсизликни таъминлашга қаратилган олий ва юқори даражадаги 33 та тадбир ташкил этилди. 2020 йил натижалари кўрсатганидек, элчихона кўмагида Хитойнинг 728,6 миллион долларлик тўғридан-тўғри инвестициялари жалб қилинди.\nОчиқ ва мазмунли муҳокама доирасида келишувларни амалга ошириш натижалари ва дипломатик миссияларнинг устувор вазифалари кўриб чиқилди, уларнинг фаолиятига танқидий баҳо берилди. Шунингдек, республиканинг иқтисодий манфаатларини илгари суришдаги тизимли муаммолар кўрсатилди. Мамлакатимиз ҳудудларида айрим инвестиция лойиҳаларини амалга оширишга эътибор қаратилди.\nМажлисда элчихоналарнинг сиёсий, савдо-иқтисодий соҳалардаги бир қатор йўналишлардаги самарали фаолияти қайд этилди. Шу билан бирга, Ўзбекистон минтақаларида амалга оширилган қатор инвестиция лойиҳалари бўйича амалий натижалар йўқлиги, тузилган савдо шартномалари кечиктириб бажарилиши таъкидланди.\nДипломатик ваколатхоналар раҳбарларига батафсил тавсиялар ва ўз фаолияти самарадорлигини ошириш бўйича аниқ вазифалар қўйилди. Мажлис якунлари бўйича Сенатнинг Халқаро муносабатлар, ташқи иқтисодий алоқалар, хорижий инвестициялар ва туризм масалалари қўмитасининг тегишли қарори қабул қилинди.


ЎФАдаги сайловга 10кун қолди, номзодлар ким ва уларда дастур борми?\nЯна ўн кундан кейин Ўзбекистон футбол Ассоциациясининг навбатдаги ҳисобот Конгресси бўлиб ўтади.\nУнда ташкилотнинг Президенти, Биринчи Вице-президенти, икки нафар Вице-президент ва ижроқўм аъзолигага 5 нафардан мутахассис сайланади. Бу сафарги сайлов аввалгиларидан фарқ қилади. Яъни, йиллар давомида бўлиб келганидек ҲА белгисини кўтариш билан эмас, замонавий сайлов компаниялари каби махсус қутига ўз овозларини белгилаш орқали номзодга овоз берилади.\nКатта эҳтимол билан президентлик учун номзод битта. Ҳозирги ҳолатда Абдусалом Азизовнинг ўрнига номзод кўрсатиш мантиққа тўғри келмайди. Айнан шу киши келгач, ЎФАда ғирром жамоалар, раҳбарлар ва ҳакамларга қарши жиддий кураш бошланди.\nБилишимизча, Вице-президентликка 3-4 нафар номзодлар бериляпти. ЎФА номзодларни очиқлаши ва номзодлар ўзининг сайлов олди дастурларини эълон қилишлари керак. Сайловда иштирок этаётган делегатлар кимга, нима учун овоз бераётганлиги билиши керак. Бизга маълум бўлишича, сайловда Суперлига ва ПРО лига раҳбарлари, ҳудудий ассоциациялардан ва олий маҳорат футбол мактабларидан овоз берувчилар қатнашади.\nЛавозимга тайинланадиган мутахассислар клубларга нима қилиб беради? Ҳудудий ассоциацияларга қандай лойиҳалари мавжуд? Академияларда қандай ўзгариш бўлади, лойиҳа борми?\nМана шу саволларга тез кунда ойдинлик киритамиз деб ўйлаймиз.


Шаҳрам Гиясов: ‘Уларнинг ютуғи – бизнинг ютуғимиз’ - BBC News O'zbek\nШаҳрам Гиясов: ‘Уларнинг ютуғи – бизнинг ютуғимиз’\nРио Ёзги Паралимпиадасида тарихий ютуққа эришган ўзбекистонлик боксчилардан бири бўлган Шаҳрам Гиясов паралимпиячиларнинг Бразилияда қайд этган рекорд натижаларига ана шундай баҳо берди.\n“Ҳозир натижаларини интернетдан, телевизордан кўриб бораяпмиз. Кўриб, бизлар ҳам жудаям хурсанд бўлдик. Дуоларимизни олиб кетиб...мана шу халқимиз уларни дуо қилиб турибди. Мана шунақа натижаларини кўрсатишганидан бутун Ўзбекистонимиз улардан миннатдор, бутун Ўзбекистон уларга раҳматини айтаяпти. 32 киши бориб, 30 тадан ортиқ медаллар олишди: биринчи, иккинчи, учинчи ўринлар. Биз бундан жудаям хурсандмиз”, - дейди бокс бўйича Рио Ёзги Олимпиадасининг кумуш медали совриндори бўлган Шаҳрам Би-би-си Ўзбек Хизмати билан суҳбатида.\nЎзбекистонлик боксчиларнинг ўзлари эса, Рио Олимпиадасининг 7 та медалини қўлга киритиб, Куба дохил қолган барча иштирокчи давлатларни ортда қолдириб, медаллар жадвалида биринчи ўринни эгаллашган.\nЎтган олти Ёзги Олимпиада Ўйинларида кузатилмаган бир даражада Ўзбекистон Олимпия терма жамоаси Риода энг кўп медалларини (шу жумладан, олтинларини ҳам) бокс спорт турида қўлга киритганди.\nРио Ёзги Олимпиада Ўйинлари якунига келиб, Ўзбекистон 206 иштирокчи давлат орасидан ҳисобидаги жаъми 13 та медали билан медаллар жадвалида 21-ўринни эгаллаган.\nЎзбекистон Ўйинларда 100 дан ортиқ спортчиси билан иштирок этган Қозоғистонни ҳам бир ўринга ортда қолдириб кетган.\nОсиёда эса, Ўзбекистон Хитой, Япония ва Жанубий Кореядан кейин тўртинчи ўринни эгаллаганди.\nРио Ёзги Олимпиадасида ўзининг боксчилик маҳорати билан кўпчиликнинг меҳрини қозонган бу боксчи Ўйинлар арафасида Би-би-си Ўзбек Хизматига берган суҳбатида ўзбекистонлик паралимпиячиларга ўзларидан-да кўра яхшироқ натижа кўрсатишларини тилаб қолганди.\n“Кетишларидан олдин, “Шаҳрам ака, Фазлиддин ака, Ҳасанбой ака, бизни бир дуо қилиб қўйинг. Бизлар ҳам сизлардек бир рекорд қўйиб, Ўзбекистонимизга, мустақиллик байрамига медаллар олиб келсак”, деб ёнимизга келишганида, уларнинг кўзларидаги шунақа бир қувонч, шунақа бир ишончни кўриб, уларнинг бизлардан кўра яхшироқ натижа кўрсатишларини сезгандим. Биздан-да кўра яхшироқ жаҳон рекордларини ўрнатишларига умид қилгандим ва уларни дуо қилиб қўйгандик”, - дейди Шаҳрам.\nРио Паралимпиадасида эса, ўзбекистонлик паралимпиячи дзюдочилар рекорд натижа қайд этишди.\nУлар Ўйинларнинг 3 та олтини дохил жаъми 10 та медалини қўлга киритиб, дзюдо бўйича медаллар жадвалида бу йилги Ёзги Паралимпия Ўйинларининг қолган барча иштирокчи давлатларини ортда қолдириб, биринчи ўринни эгаллашди.\nСуҳбатимиз давомида ўзбекистонлик паралимпиячи дзюдочиларнинг Риодаги ўзларининг тарихий ютуқларидан-да кўра яхшироқ натижаларига баҳо бераркан, Шаҳрам Гиясов, “Эй-ййй, бизлар шунақа хурсандмизки...Бизлар бир Ўзбекистонмиз. Бизлар бир жамоамиз. Уларнинг ютуқлари – бизнинг ютуғимиз. Бизнинг ютуғимиз – уларнинг ютуқлари”, - дейди.\nУнинг айтишича, ҳозир бутун жамоа бўлиб, ўзбекистонлик паралимпиячиларнинг ортга қайтишларини кутиб ўтиришибди.\n“Худо хоҳласа, уларни ўзимиз кутиб оламиз аэропортда. Тайёргарликлар жуда зўр. Қўлимиздан келганча уларни бақириб кутиб оламиз”, - деркан, суҳбатдошимиз ўзини кулгудан тия олмайди.\nЎзбекистон Паралимпия терма жамоасининг бугунги расмий ёпилиш маросими ортидан 21 сентябр куни пойтахт Тошкентга қайтишлари кутилмоқда.\nТингланг, Рамазон арафасида: Саудиядан тортиб Ўзбекистону Россияга бир назар


Пиёдалар айби билан ЙТҲлар кўпайиб бормоқда. Барҳам бериш учун нима қилиш керак?\nСтатистика маълумотларига кўра, 2-3 йил аввал ҳар учинчи ЙТҲда пиёда айбдор ёки жабрланган бўлса, бугунги кунда ҳар иккита ЙТҲдан биттасида пиёда ё иштирок этяпти, ё айбдор бўлмоқда.\nРеспублика Ички ишлар вазирлиги, ЙҲХББ тақдим этган маълумотларга биноан, 2020 йилнинг ўтган даври мобайнида пиёдаларнинг айби билан содир бўлган йўл-транспорт ҳодисалари сони ортган. Пиёдалар иштирокидаги ЙТҲлар сонини камайтириш учун нималар қилиниши даркор? ИИВ ЙҲХББ Ахборот хизмати катта инспектори Зоир Сайдалиев Kun.uz мухбирига берган қисқа интервьюсида шу ҳақда сўз юритди.\n- Маъмурий ҳуқуқбузарликларга доир кодексда пиёдалар йўлнинг белгиланмаган қисмидан кесиб ўтганлиги учун жарима белгиланган. Бироқ, статистикада кўриняптики, 2020 йилнинг ўтган даври мобайнида содир бўлган ЙТҲларнинг аксари айнан пиёдалар айби билан содир бўлган. Шу муаммоларнинг олдини олиш учун йўл-ҳаракати хизмати қандай чоралар кўрмоқда?\n- Тўғри муаммони кўтардингиз. Ҳар бир инсон уйидан чиқадими, ишхонадан ёки ўқув муассасасидан чиқадими, йўл ҳаракати иштирокчисига айланади. «Йўл қоидаси – умр фойдаси», деб кўп ва хўп қайтарамиз, Бунинг негизида инсон манфаати ётади. ЙҲХББ тарғибот қилишга кўпроқ эътибор қаратмоқда.\nИнсон оддий бир ҳатти-ҳаракат билан йўл ҳаракатининг бошқа иштирокчилари учун хавфли бўлган ҳаракатга сабаб бўлиши мумкин. Пиёда чорраҳани ёки йўлнинг белгиланган қатнов қисмини кесиб ўтаётганда қулоқчиндан, телефондан, китоб ёки газета ўқишдан, яъни инсон диққатини ўзига жалб этувчи ишлар билан шуғулланмаслик талаб қилинган. Таассуфки, 2-3 йил аввал ҳар учинчи ЙТҲда пиёда айбдор бўлар ёки жабрланар эди, бугунги кунда ҳар иккита ЙТҲдан биттасида пиёда ё иштирок этяпти, ё айбдор бўлмоқда.\nМусиқа эшитмаслик, телефондан фойдаланмаслик керак, дейилдими, риоя қилиш керак-да. Бундай қилган одам атрофда бўлаётган жараёнларни ҳис қилмай қўяди, яъни ҳайдовчининг товушли ишорасини, транспорт воситасининг яқинлашиб келаётганини, унинг тормоз овозини эшитмай қўяди. Оқибатда, ўлим билан боғлиқ ёхуд оғир оқибатли ЙТҲлар содир бўлади. Йўл ҳушёрликни ёқтиради. Фақат буни онгимизга сингдиролсак. Уйда ота-оан такрорласа, мактабда ўқитувчи такрорласа, йўлларда ЙПХ ходимлари ҳам ҳушёр бўлишса яхши бўлади.\n- Мана Оқтепада давлат қанча маблағ сарфлаб, пиёдалар учун осма кўприк қурди. Аммо, пиёдалар уни тагидан ўтади. Чилонзор метро чорраҳасида ерости ўтиш йўли бор, биро пиёдалар ер устидан ўтаётганига кўзимиз тушади. Онгига сингдириш керак, аммо пиёдаларга жарима солиш қанчалик фойда бермоқда?\n- Ҳозирда, кўпчилик фуқароларимиз ёнимда ҳужжатим йўқ деб айтишади. Бироқ, ҳудудий профилактика инспекторлари иштирокида уларнинг шахси аниқланиб, жарима қўлланилади. Бошқа касб эгалари маълум бир қонунбузарликка йўл қўйса, ёки жиноий жавобгарликка тортилади, ё бўлмаса, маъмурий баённома тузилади. Аммо, кўчада оддий битта қоидага риоя қилмаслик учун ё ҳалок бўлади, ёки умрбод ногирон бўлиб қолиши эҳтимол.


Андижон қирғини: Нима, ким, қачон, қаерда? Бугун Андижон қирғинига 11 йил тўлди. 2005 йил 13 май куни Андижоннинг Бобур майдонида содир бўлган қонли воқеаларда расмий Тошкент ҳисобича 187 киши нобуд бўлган. Норасмий манбаларга кўра, Андижон хунрезликлари оқибатида 1000дан зиёд одам ҳалок бўлган. Қирғин билан боғлиқ воқеалар йил ўтган сайин хотиралардан кўтарилаётгани, воқеа гувоҳлари ҳам тафсилотларни унитишга ҳаракат қилаётгани кузатилмоқда. Шу боис Андижон қирғини билан боғлиқ асосий саволлар жавобини бир жойга тўплашга ҳаракат қилдик.


Қарши тумани: Болаларга бахт улашиб — Teleradio.uz\nҚарши тумани: Болаларга бахт улашиб\nХабар берганимиздек кеча тумандаги ,, Гулистон » МФЙ да янги замонавий бинода давлат хусусий шериклик асосида ташкил этилган, 250 ўринга мўлжалланган тадбиркор Дилмурод Зиёдов томонидан қуриб битказилган боғча биноси болажонларга янги йил туҳфаси сифатида топширилди.\nМазкур худуд аҳолиси тадбиркорга ва мутасадди ташкилотлар раҳбарларига ўз миннатдорчилигини билдирди. Президентимиз томонидан ,,Мактабгача тарбия тарбия» тўғрисидаги қарорни қабул қилиниши баробарида болаларни 1 ёшдан хусусий боғчаларга қабул қилиниши белгилаб қўйилди. Шундай экан хусусий боғчалар сони ортиб боради ва тадбиркорларга бу борада амалий ёрдам берилади. Болани ёлғиз, уйда якка тартибда тарбиялашдан кўра, ўз жамоасида таълим тарбия олиши улар дунё қарашини бойитади. Болаларни кичик ёшдан эрта улғайиши ўзлари ва давлат келажагини белгилайди.\nТуман ҳокими Ғ.Бегалиев боғча биносини кўздан кечирар экан, болалар онги ва тафаккурини ўстирувчи мантиқий кўринишларни чизгилар орқали ташқи томондан бўлса ҳам болаларга етказа олиш механизмлари хусусида тадбиркорга ва мутахассисларга ўзининг кўрсатмаларини берди. Туман хокими ўз сўзида туманда яқин орада қурилиши, очилиши кутилаётган хусусий боғчалар ҳақида тўхталиб ўтди.


Олий Лига-2016: 3-турнинг рамзий терма жамоаси билан танишинг » Скачать музыку бесплатно новинки музыки 2016-2017\nОлий Лига-2016: 3-турнинг рамзий терма жамоаси билан танишинг\nКомментариев: 0 Просмотров: 308 Дата: 3-04-2016, 18:48 Биласиз, ортда қолаётган ҳафтанинг сўнгги уч кунида Олий Лигада 3-тур учрашувлари бўлиб ўтди. Ана энди турнинг якунларини чиқарадиган палла ҳам келди. Ҳар тур якунлангач, учрашувларда ўзларини кўрсатган ўйинчилардан иборат рамзий жамоа тузишни одат қилганиз. Бу гал ҳам анъанамизни бузмаган ҳолда 3-турнинг рамзий термасини эътиборингизга ҳавола этамиз. Дарвозабон: Муҳиддин Худоёров (“Бухоро”) Рамзий жамоамизнинг дарвоза чизиғидан “Бухоро” посбони Муҳиддин Худоёров жой олди. Зеро ушбу дарвозабон “Пахтакор”га қарши кечган ўйинда ўзини ҳар томондан намойиш эта олди. “Шерлар”нинг бир нечта ҳужумларини ишончли ўйнаб, бартараф этган Худоёров жамоасининг “Пахтакор”дан очко олишига катта кўмак берди. Ҳимоячилар: Бобур Акбаров (“Андижон”), Сирож Ҳамроев (“Машъал”), Мурод Холмуҳамедов (“Сўғдиёна”). “Андижон” 3-турда “Қўқон-1912” уйига сафар уюштирди ва кичик ҳисобда ютказиб қўйди. Мазкур ўйинда “бургутлар” таркибида Бобур Акбаров жуда ишончли ўйин кўрсата олди. Айниқса, андижонликлар 10 киши бўлиб қолгач, Акбаровдан мудофаада ишончли ўйнаш талаб этилди. У эса рақибнинг бир нечта хавфли ҳужумларини бузиб қўя олди. “Машъал” бу турда “Бунёдкор” майдонидан очко олиб қайтишни уддалай олди. Бунда эса “газчилар” мудофаа чизиғи вакилларининг роли катта. Зеро Сирож Ҳамроев ва унинг жамоадошлари “қалдирғочлар”нинг кўплаб хавфли ҳужумларини тўхтатиб, ўз дарвозалари дахлсизлигини таъминлай олишди. Жиззахнинг “Сўғдиёна” клуби эса Наманганда “Навбаҳор” билан куч синашди ва сафарда бир очко қўлга киритди. Мазкур очко қўлга киритилишида рақиб ҳужумларини бузишда жонбозлик кўрсатган ҳимоячи Мурод Холмуҳамедовнинг ҳам хиссаси катта. У бутун матч давомида ишончли ўйин намойиш эта олди. Ярим ҳимоячилар: Отабек Зокиров (“Қўқон-1912”), Отабек Шукуров (“Бунёдкор”), Зоҳир Пиримов (“Олмалиқ”), Дилшод Жабборов (“Навбаҳор”), Жалолиддин Машарипов (“Пахтакор”) “Қўқон-1912” бу турда ўз уйида “Андижон” устидан кичик ҳисобда ғалабага эришди. Мазкур ўйинда мезбонлар сафида энг фаол ўйнаганлардан бири маҳоратли ярим ҳимоячи Отабек Зокиров бўлди. Ушбу футболчи ўйин давомида тез-тез рақиб дарвозаси томон хавф солиб турди ва жамоасининг ҳужумларида фаол тарзда иштирок этди. “Бунёдкор” эса 3-турда ўз уйида “Машъал” билан баҳс олиб бориб, ғалаба қозона олмади. Бу ўйинда “қалдирғочлар”нинг кўплаб ўйинчилари ўз савияларида ҳаракат қила олишмаганини кўплаб мухлис-у мутахассислар таъкидлашмоқда. Аммо ёш ярим ҳимоячи Отабек Шукуров ўйинни юқори даражада ўтказа олди. У тез-тез олдинга ўтди ва қолаверса, рақибнинг ҳужумларини бузиб қўйишда ҳам фаоллик кўрсата олди. “Олмалиқ” эса 3-турда ҳам мағлубиятга учради ва ўз ишқибозларини хайратлантиришда давом этмоқда. Жамоа бу сафар Навоийда “Қизилқум” ютқазиб қўйди. Ўйинда фақатгина Зоҳир Пиримов ўзининг фаол ҳаракатлари билан ажралиб турди. Тажрибали ярим ҳимоячи шунингдек, гол киритишга ҳам муваффақ бўлди. “Навбаҳор” уйда Жиззахнинг “Сўғдиёна” клуби билан дуранг ўйнади. Ўйинда тажрибали футболчи Дилшод Жабборов ўзининг фаол ҳаракатлари билан ажралиб турди. Маҳоратли ярим ҳимоячи бутун баҳс давомида жамоадошларини олдинга бошлади. Аммо уйда ғалаба қозониш “лочинлар”га насиб этмади ва ўйинда 0:0 ҳисоби қайд этилди. “Пахтакор” эса “Бухоро” майдонидан 1 очко билан қайтди. Мазкур беллашувда “шерлар” сафида энг фаол ўйнаган футболчи – бу Жалолиддин Машарипов бўлди. Истеъдодли футболчи жамоаси ташкил этган ҳужумларнинг деярли барчасида иштирок этди ва ўз қанотида ҳукмронлик ўрната олди. Ҳужумчилар: Марат Бикмаев (“Локомотив”), Илҳом Шомуродов (“Насаф”) “Локомотив” эса бу турда ўз уйида “Нефтчи”ни қабул қилди ва 4 та тўп фарқи билан ғалабага эришди. Ушбу учрашувда тажрибали ҳужумчи Марат Бикмаев дубль қайд этишга муваффақ бўлди. Унинг иккита голи “Локо”нинг 3 очко қўлга киритишида муҳим аҳамият касб этганини қайд этиб ўтиш жоиз. Қаршининг “Насаф” жамоаси ушбу турда элита дебютанти “Обод”ни қабул қилди ва анчагина қизиқарли тарзда кечган баҳсда кичик ҳисобда ғалабага эришди. Ўйин тақдирини ҳал қилган ягона гол эса Илҳом Шомуродов ҳисобига ёзилди. Шомуродов шунингдек, ўйин давомида ҳам тез-тез рақиб дарвозаси яқинида хавфли вазиятлар юзга келтириб турди. - деб хабар бермоқда Stadion.uz нашри.


2225та иш берувчи эмланмаган ходимлари туфайли жаримага тортилди\n12:42 / 20.11.2021\nРеспубликадаги бюджет ташкилотлари ва тадбиркорлик субъектларида 50056 нафар ходим эмланмаган ҳолда фаолият олиб бораётгани учун 2225та иш берувчига нисбатан жарима солинди. Бу ҳақда Санитария-эпидемиологик осойишталик ва жамоат саломатлиги хизмати маълум қилди.\nЖорий йилнинг ўтган даври мобайнида Санитария-эпидемиологик осойишталик ва жамоат саломатлиги хизмати томонидан ходимларнинг коронавирусга қарши эмланишини назорат қилиш мақсадида республика бўйича 27 923та текшириш ўтказилди.\nШундан 7 905таси хўжалик юритувчи субъектларда, 20 018таси бюджет ташкилотларида ўтказилган.\nТекширишлар давомида жами 50 056 нафар вакцина олмаган шахслар аниқланиб, уларнинг 11 244 нафари хўжалик юритувчи субъектларда, 38 812 нафари бюджет ташкилотларида фаолият кўрсатувчи ходимларини ташкил этди.\nВакцина олмаган 26 008 нафар шахс ишдан вақтинчалик четлатилган.\n2 225та ҳолатда иш берувчига нисбатан жарима чораси, 175 та объектга нисбатан эса фаолиятини вақтинчалик тўхтатиш чораси қўлланди.\nЖорий йилнинг 2 август куни қабул қилинган қонунга кўра, меҳнат қонунчилигига ходим профилактик эмлашдан ўтишни рад этган тақдирда иш берувчи уни ишга қўймасликка ҳақли эканига оид қўшимча киритилди. Маълум қилинишича, қуйидаги тоифадаги ходимлар ихтиёрий бўлмаган ҳолда оммавий эмланиши зарур:\nаҳоли билан мулоқотга кирувчи барча турдаги хизмат кўрсатиш объектлари (давлат хизматлари марказлари, Ўзбекистон почтаси бўлинмалари, адвокатлик тузилмалари, банклар, лизинг ташкилотлари, нотариуслар, суғурта компаниялари, гўзаллик салонлари, сартарошхоналар ва бошқалар) ходимлари;\nбарча турдаги савдо (озиқ-овқат, хўжалик моллари, кийим-кечак, дорихона ва бошқалар) объектлари ходимлари;\nспорт мактаблари ҳамда спорт иншоотлари, маданий ҳамда кўнгилочар объектлар ва дам олиш масканлари ходимлари;\nмеҳмонхоналар, уй меҳмонхоналари (ҳостеллар), отеллар, ётоқхоналар ва кемпинглар ишчи-ходимлари;\nйўловчи ташиш билан шуғулланувчи давлат ва нодавлат ташкилотлар ходимлари; давлат ва нодавлат таълим муассасалари ходимлари; ҳарбий хизматчилар;\nумумий овқатланиш корхоналари, жумладан жамоат жойларида жойлашган тезкор овқатланиш нуқталари, чойхона, тўйхона, кафе ва ресторанларнинг ходимлари, шунингдек, маҳсулотларни етказиб бериш билан шуғулланувчилар;\nбарча турдаги давлат ва нодавлат тиббиёт ва тиббий-ижтимоий объектлар ходимлари;\nалоқа ва телекоммуникация объектлари, давлат ҳокимияти ва бошқаруви органлари ходимлари;\nсуд ва ҳуқуқни муҳофаза қилиш органлари ходимлари.\n“Юқорида қайд этилган ходимлар эмланишдан бош тортган ҳолда иш фаолиятини давом эттирганда ходимга нисбатан чора кўрилмайди. Иш берувчига жарима қўлланиб, ушбу ходим иш берувчи томонидан ишдан вақтинча четлатилади.\nБундай чоралар эмланмаслик учун асос бўладиган ҳужжат мавжуд бўлган ходимларга нисбатан қўлланмайди”, дея маълум қилди Санитария-эпидемиологик осойишталик ва жамоат саломатлиги хизмати.\nСанитария-эпидемиологик осойишталик ва жамоат саломатлиги хизмати дунёнинг айрим давлатларида коронавирусга қарши эмланмаганлар учун касалликка чалинганда даволаниш ҳамда бепул тест топшириш ваколати берилмаслигини эслатиб ўтган.\n“Жорий йилнинг 9 ноябридан бошлаб, Сингапур давлатида коронавирус касаллигига қарши эмланмаганлар COVID-19га чалиниб қолсалар, улар эндиликда шифохоналарда бепул даволаниш ваколатидан фойдалана олмайдилар.\nГермания давлатида эса жорий йилнинг 1 октябридан бошлаб, 17 ёшдан юқори бўлган ва коронавирус касаллигига қарши эмланмаганлар эндиликда COVID-19га текшириш учун бепул тест топшира олмайдилар. Эътиборингиз учун битта тестнинг нархи ушбу давлатда 43-128 ЕВРО оралиғидаги қийматга тўғри келади”, дейилади СЭС хабарида.\n22:54 / 22.11.2021\n“Қўрқитиб қўймоқчи эдим” — Навоийда мактаб директори эмланмаган ўқитувчиларни ёппасига “ишдан бўшатди”\n12:27 / 18.11.2021\nРеспубликанинг барча вилоятларида коронавирусга қарши эмланмаган ходимларга қонуний чора кўрилади — СЭС\nШу кунга қадар қанча ўзбекистонлик коронавирусга қарши қайси вакцина билан эмлангани ҳақида маълумот берилди


Иссиқ ҳаво нажот бера оладими, паркларни ишга тушириш мумкинми ва вакцина қачонга кутилмоқда?\nКоронавирус тарқалиши ва у билан боғлиқ чекловлар асрлар давомида давом этадиганга ўхшаса-да, SARS-CoV-2 вируси ҳали ҳам инсоният учун янги бўлиб, уни ўрганиш керак. «Кўпчилик учун бу жуда қийин. Одамларга биз аниқ жавоблар беришимиз керакдек кўринмоқда, — дейди эпидемиолог Саския Попеску. — Аслида эса, биз кўприк қуришга ва ундан юришга бир вақтнинг ўзида ҳаракат қилмоқдамиз. Бу биз учун янги касаллик ва янги вазият».\n1. Коронавирусдан аслида қанча одам зарарланди?\n27 май ҳолатига кўра, дунёда коронавирус инфекциясини юқтиришнинг тасдиқланган 5,7 миллион ҳолати ва 354 мингдан ортиқ ўлим ҳолатлари қайд этилган. Аммо кўпгина мутахассислар бу рақамлар етарли эмас, деган фикрда. Ҳар бир зарарланиш ҳолатини кузатиш учун бизда тестлар ва бошқа воситалар етишмаяпти. Дунёда миллионлаб аниқланмаган беморлар мавжуд бўлиши мумкин.\nБиз ҳеч қачон бу саволга аниқ жавобни билмаслигимиз эҳтимоли жуда юқори. 1918-1920 йиллардаги «испанка гриппи» эпидемияси қанча одамнинг ҳаётига зомин бўлгани тўғрисида олимлар ҳануз баҳслашишади.\nБироқ, аниқ жавоб олиш жуда муҳим. Агар ҳозир билганимиздан кўпроқ одам зарарланган бўлиб, аммо ўлим сони ўзгаришсиз қолса, коронавирусдан ўлим даражаси ўйлаганимиздан пасаяди. Агар аниқланмаган ҳолатлар камлиги ёки ўлим ҳолатлари кўпайганлиги аниқланса, қатъий изоляция чораларини қўллаш самарали бўлган ҳисобланади.\nГап шундаки, баъзи инсонларнинг ҳеч қандай симптомларсиз ҳолатда вирус ташувчиси бўлишлари ёки ижобий тест натижаси олишлари билан мураккаблашади. Шундай қилиб, кўпчилик ўзи билмаган ҳолда вирус юқтириб олган бўлиши мумкин. Илгари улар асимптоматик ташувчилар деб ҳисобланар эди, аммо дастлабки маълумотларга кўра, кўпчиликда вақт ўтиши билан касалликнинг айрим белгилари пайдо бўлади. Агар қўшимча тадқиқотлар буни тасдиқласа, эътиборсиз қолаётган ҳолатлар сони унча кўп эмас.\nОлимлар ҳозирча эҳтиёткорликка қай даражада амал қилиш борасида баҳслашмоқда. Италия, Испания ва Қўшма Штатлардаги воқеалар коронавирус жуда хавфли бўлиши мумкинлигини аллақачон исботлади. Гап ҳозир ҳолатга эътиборсизлик қилиш ёки беғам яшаш мумкин ёки йўқлигида эмас, қанчалик эҳтиёткор бўлиш ҳақида бормоқда.\n2. Масофа сақлаш ўлчовлари қандай бўлгани маъқул?\nКўпгина давлатлар карантин тартибига ўтиб, иложи борича ҳамма нарсани ёпишди. Бу олимлар учун қўшимча қийинчиликлар туғдирди: айнан қайси чоралар вирус тарқалишини секинлаштириши номаълум. Оммавий тадбирлар тақиқланишими? Парвоз чекловларими? Масофавий иш режимига ўтишми?\nФлорида университети биостатистика профессори Натали Диннинг сўзларига кўра, энг хавфлиси одамлар узоқ вақт давомида ёпиқ бинода тўпланишидир.\nЖавобларни топиш учун олимлар турли чораларни танлаган мамлакат ва шаҳарлар тажрибасини ўрганишмоқда. Масалан, Жанубий Корея ва Германия карантиндан жуда эҳтиёткорлик билан чиқяпти. Ушбу жараённи кузатиш шунингдек, Осиё мамлакатларидаги вируснинг иккинчи тўлқини, унинг тарқалиш хавфини айнан нима ошириб юборишини тушунишга ёрдам беради.\nҚандай чекловларни қолдириб, қайсиларидан воз кечиш мумкинлиги натижаларга боғлиқ. «Вакцина пайдо бўлишидан аввал саноат цивилизацияси ҳаётини тўхтатиб бўлмайди, чунки вакцина яратилишининг ўзи саноат цивилизациясига алоқадор», дейди Жонс Ҳопкинс университети соғлиқни сақлаш хавфсизлиги маркази тадқиқотчиси Амеш Адалия.\n3. Болалар вирусни қанчалик фаол тарқатишади?\nАввалига болаларнинг вирус юқтириши ҳам аниқ эмас эди. Вақт ўтиши уларнинг ҳам коронавирусдан азият чекиши маълум бўлди ва баъзиларида COVID-19 ғайритабиий тарзда кечмоқда, масалан, болаларда артерия томир деворлари яллиғланиши кузатиляпти. Ваҳоланки болалар кам касалланаётган бўлса-да, улар хавфдан йироқда деб бўлмайди.\nАввалгидек, болалар коронавирусни қанчалик фаол равишда тарқатиши номаълумлигича қолмоқда. Агар катталардан камроқ бўлса, мактабларни қайта очиш мумкин бўлади. Эҳтимол, синфлардаги ўқувчилар сони камаяди, парталар бир-биридан узоқлаштирилади ва турли гуруҳлардаги танаффуслар ҳар хил вақтда бўлади. Қандай бўлмасин, бу ота-оналар учун енгиллик туғдириб, уларнинг хотиржам ишлашига имкон беради.\n4. Нега айрим жойларда жиддий авж олиш кузатилди-ю, бошқаларида йўқ?\nМасалан, нима учун Нью-Йоркдаги коронавирусдан ўлим даражаси Калифорния штатига қараганда 14 марта кўп? Баъзи ҳолларда, жавоблар тўлиқ тасалли беради: қаерда аввалроқ ва янада фаолроқ ҳаракат қила бошланган бўлса, натижалар яхши. Аммо бу ҳар доим ҳам тўғри эмас.\nКўп нарса омадга боғлиқ. Масалан, бир ҳудудда бир киши супертарқатувчи аниқланган ва жуда кўп одамга юқтирган, бошқасида эса бу ҳолат кузатилмаган.\nОдамлар ёши ва соғлиғи, жамоат транспортидан фойдаланиш частотаси, аҳоли зичлиги – буларнинг барчаси авж олиш кўламига таъсир қилади.\nАммо баъзида бу маълумотлар саволга жавоб топишга ёрдам бермайди. Токио ва Нью-Йорк мавзусига қайтамиз. Япония пойтахтида аҳоли зичлиги юқори ва одамлар кўпинча жамоат транспортидан фойдаланишади. Назарий жиҳатдан, вазият Нью-Йоркка қараганда оғирроқ бўлиши керак, аммо ундай эмас. Ҳатто улар вирус билан кураш чораларини кечроқ амалга киритишган.\nШубҳасиз, ҳали аниқланмаган баъзи омиллар мавжуд. Эҳтимол, бу Японияда узоқ вақтдан бери кенг тарқалган ниқобларга боғлиқдир. Ёки Токио санитария меъёрларига яхшироқ риоя қиляпти. Яна бир тахмин эса умумий аҳоли саломатлигига бориб тақалади. Жавоблар топилиши билан келажакда шаҳарлар ва мамлакатлар коронавирус ва бошқа инфекцияларнинг яна авж олишига нисбатан қандай муносабатда бўлиши кераклиги аниқлашади.\n5. Ёзги об-ҳаво вирусга қандай таъсир кўрсатади?\nАгар иссиқ, нам об-ҳавонинг ўзи коронавирусга қарши тура олганида Луизиана, Эквадор ва Сингапурда зарарланиш ҳолатлари бу қадар кўп кузатилмасди. Бироқ, кўринишидан юқори ҳарорат, намлик ва ультрабинафша нурлари вирусга ҳақиқатан ҳам зарар етказмоқда. Иссиқликда вируснинг ташқи липид мембранаси заифлашади. Нам ҳавода вирусли зарраларни ўз ичига олган тупук томчилари ерга тезроқ жойлашади.\nУльтрабинафша нурларининг дезинфекциялаш хусусияти фанга аллақачон маълум.\nҲаммаси аҳолининг янги коронавирусга қарши иммунитетга эга эмаслиги билан мураккаблашади. «Гарчи об-ҳавонинг баъзи таъсирини кузатаётган бўлсак-да, аҳолининг юқори заифлик даражаси унинг таъсирини пасайтирмоқда, – дейди Ҳарвард тиббиёт мактаби ходими Маурицио Сантиллана. – Кўпчилик ҳали ҳам вирусга жуда таъсирчан. Шундай қилиб, ҳарорат ва намлик рол ўйнаши мумкин бўлса ҳам, ҳали иммунитет етарли эмас».\n6. Парк ва пляжларни очиш мумкинми?\nВируснинг тарқалиши нуқтайи назаридан ташқи маконлар камроқ хавфлидир. У инфекцияланган одамнинг тупук томчилари орқали тарқалади ва яхши шамоллатиладиган жойларда, бу томчилар бошқа одамга тушиши эҳтимоли камаяди. Агар иссиқ об-ҳаво ва ультрабинафша нурларининг таъсири бўлса, парк ва пляжларга бориш хавфсиз бўлиши мумкин. Бу барча ўзини ўзи изоляция қилувчилар интизорлик билан кутган давр бўлади.\nАммо саволлар очиқлигича қолмоқда. Бундай жойларда одамлар қандай масофаланиши керак? У ерда дўстлар ва қариндошлар билан учрашиш мумкинми? Юқори хавф гуруҳидаги инсонларнинг паркларга боришига рухсат бериладими? Жамоат жойларида 2 метр масофа сақлаш, ниқоб тақиш ва одамлар тўпланишининг олдини олиш бўйича тавсиялар ҳали ҳам амалда.\n7. Узоқ муддатли иммунитет ҳосил бўладими?\nЭҳтимол, у фақат бир неча ҳафта ёки ой, балки бир неча йил давом этар. Буни ғайриоддий ҳолат эмас: грипп ва шамоллашга қарши ҳам узоқ муддатли иммунитет ривожланмайди.\nКоронавирус юқтиришнинг такрорий ҳолатлари ҳақида аллақачон хабарлар мавжуд. Уларнинг таҳлилнинг нотўғри ижобий натижалари ёки бошқа нарсалар билан боғлиқлиги ҳали аниқ эмас.\nАгар коронавирусга қарши иммунитет вақтинчалиги аниқланса, келажакда унинг такрорланиш хавфи бор.\nҲатто вакцина ҳам фақат бир мунча вақт давомидагина ҳимоя қилиши мумкин. Бироқ, бу кейинги авж олишлар ҳозирги каби шафқатсиз бўлади дегани эмас. Гриппни эсланг. Эндиликда амалда унинг хавфини камайтирувчи вакцина ва дори-дармонлар мавжуд. Бундан ташқари, касалликка чалинган одам организмлари вирусга нисбатан кўпроқ қаршилик кўрсатиши мумкин.\n8. 12-18 ойда вакцина пайдо бўладими?\nБу каби муддатлар ҳақида оммавий ахборот воситаларида тез-тез муҳокама қилинмоқда, аммо барча мутахассислар ҳам бу фикрга қўшилмайди.\n«Вакцина бу йил кузда ёки ҳатто кейинги йилда тайёр бўлишига умид қилиш ҳам жуда оптимистик фикрдир», дейди эпидемиолог Жош Мишо.\nВақт вакцина ишлаб чиқилишидаги жуда муҳим омил. Дори воситаси ҳақиқатан ҳам узоқ вақт давомида ҳимоя қилишини ва унинг хавфли ножўя таъсири йўқлигини тушуниш учун олимларга ойлар керак. Лаборатория шароитларида қўл келган амалиёт ҳақиқий дунёда ҳам иш беришини текшириш жуда муҳимдир.\nАгар фақат вакцина яратилишига умид боғланса, яна ойлар ва ҳатто йиллар давомида ижтимоий масофаланиш чораларига риоя этиб яшашга тўғри келади. Шунингдек, вакцинага эриша олмаслик эҳтимоли ҳам мавжуд.\n9. Covid-19 учун дори яратиладими?\nВакцина яратишнинг иложи бўлмаса ҳам, олимлар коронавирус хавфини камайтирадиган дори яратиши мумкин. Масалан, ОИВ билан бўлгани каби.\nВақт ўтиши билан ОИТС қўзғатувчилари билан курашадиган, унинг тарқалишини секинлаштирадиган, шунингдек инфекцияни бошқа одамга юқтириш эҳтимолини камайтирадиган дорилар пайдо бўлди.\nКоронавирусга қарши шунга ўхшаш дорилар жуда фойдали бўлар эди. Хусусан, коронавирус касаллиги кечишини оғирлаштирадиган бошқа жиддий хасталикларга эга одамлар учун. Аммо ҳозиргача кўп муҳим нарсалар номаълум. Масалан, касаллик семизларда қийин кечаётгани ростми ёки гап ортиқча вазндан азият чекувчи аксарият одамлар чалинган диабет хасталигидами? Улар бир-бири билан қандай алоқадор? Жавоблар турли одамларнинг заруратларини тушунишга ёрдам беради, дори пайдо бўлиши эса асоратлар ва ўлим хавфини сезиларли даражада камайтиради.\n10. Сунъий нафас етказиб берувчи жиҳозлар (ИВЛ) кўпроқ ишлаб чиқарилиши керакми?\nЭпидемия бошланишида ҳамма бундай мосламалар мавжуд бўлганидан кўпроқ керак бўлади деган фикрда эди. Нафас олишда қийинчиликка дуч келувчи беморларга ёрдам бериш керак деб ишонилган. Аммо прогнозлар буни тасдиқланмади. Афтидан, ижтимоий масофаланиш вирус тарқалишини секинлаштирди, ҳатто энг оғир вазиятларни бошдан кечирган Нью-Йорк каби шаҳарлар шу орқали вазиятни йўлга сола олди.\nШунингдек, ИВЛ аппаратларининг фойдаси аввал ўйланганидан камроқлиги ҳақида тахминлар мавжуд. Агар беморлар ундан жуда узоқ вақт фойдаланса, у зарар етказиши мумкин. Аммо бу жумбоқни аниқ тушуниш учун вақт керак.\nШундай қилиб, ўпкани шамоллатувчи жиҳозлар билан боғлиқ вазият икки томонлама. Бир томондан, ушбу восита биз ўйлаганимиздан камроқ самара бериши мумкин. Бошқа томондан, касалларга ёрдам беришда кўплаб қиммат ва мураккаб қурилмаларга эҳтиёж сезмаслигимиз мумкин.\nОдамларнинг ҳаёти боғлиқ бўлган саволларга аниқ жавоблар йўқлигини тушуниш қийин. Бу ноаниқлик, барчамиз дуч келадиган қўрқув ва хавотирни кучайтиради. Шунинг учун, масъулият ва эҳтиёткорлик ҳақида унутмаслик жуда муҳимдир. Ҳамма нарса биз кутгандек кетмаган тақдирда, мослашишга тайёр бўлинг.


Сурия ҳукумати ва мухолифати қатлиомни тан олди\nҲомс вилоятидаги Карм шаҳрининг ҳужумга учраган Шамшам мавзеси, 2012 йил 12 июл.\nСурия ҳукумати расмийлари ва мухолифат вакиллари Ҳама вилоятида тинч аҳолидан 200 дан ортиқ одам ўлдирилганини хабар қилди. Қатлиом учун икки томон бир-бирини айбламоқда.\nСурия ҳукумати ва мухолифат гуруҳлари Ҳама вилоятида тинч аҳоли вакиллари оммавий суратда ўлдирилганини хабар қилди.\nСурия мухолифати фаоллари ҳукуматга тарафдор бўлган жанггари гуруҳлар Тремса қишлоғи атрофидаги ҳудудларга уюштирган ҳужумда танк ва вертолётлардан фойдаланганини билдирди.\nХабарларга кўра, 12 июл кунги ҳужумда 200 дан ортиқ тинч аҳоли ўлдирилган.\nСуриялик фаоллар YouTube порталига қўйган видеолавҳада ҳукумат кучлари қишлоқ ҳудудини тўплардан шиддатли ўққа тутгани оқибатида ўлгани айтилаётган 15 кишининг жасади акс этган.\nБу инсон ҳуқуқларининг қўпол равишда бузилиши эканини таъкидлаган мухолифатдаги Сурия Миллий кенгаши раҳбари Абдул Босит Сайид БМТни Дамашқ режимига қарши ҳарбий интервенция бошлашга рухсат берувчи резолюция қабул қилишга чақирди.\nСурия ҳукуматига қарашли оммавий ахборот агентликлари, қон тўкилиши учун “террорчи гуруҳлар”ни айблади ва мухолифатга қарашли ахборот воситаларини жамоатчилик фикрини чалғитишга уринаётганликда айблади.\n16 ойдан бери зўравонликлар этаётган Сурияда мустақил журналистлар фаолияти ҳукумат томонидан чеклаб қўйилгани боис бир-бирига зид бўлган ушбу хабарлардан қай бирининг тўғри эканини тасдиқлаш имконсиз.\nСурияда янги қатлиом содир этилгани тўғрисидаги хабар АҚШ Сурия ҳукумати расмийларини кимёвий қуроллар хавфсизлигини таъминлай олмаса, бутун масъулият ўз зиммасига тушажагидан огоҳлантирган пайтга тўғри келди.\nДавлат департаментининг бу баёноти “The Wall Street Journal” Суриянинг кимёвий қуроллари омборлардан олиб чиқилгани тўғрисидаги хабардан сўнг эълон қилинди.\nАйни пайтда, Суриядаги бўҳронга оид янги резолюция хусусида БМТ Хавфсизлик кенгашида олиб борилаётган сўзлашувларнинг боши берк кўчага кириб қолгани айтилмоқда.\nСурия президенти Башар Ал-Ассад режими халқаро ҳамжамият томонидан таклиф қилинган тинчлик режасини бажариши кераклиги¸ акс ҳолда, Дамашққа қарши янги санкциялар жорий қилиниши ҳақида ултиматум беришни назарда тутган Ғарб қўллаб-қувватлаган резолюция лойиҳасини Россия рад қилди.


Бугун Германиянинг Бонн шаҳрида Афғонистон масаласига бағишланган халқаро конференция бошланди.\n16 декабр 2019, Тошкент вақти: 10:32\nДонорлар конференциясини кириш сўзи билан очган Германия канслери Герхард Шройдер халқаро ҳамжамиятни Афғонистонга ëрдам беришни давом эттиришга чақирди.\nУчрашув иштирокчилари Афғонистондаги қайта қуриш ишларига ҳалақит бераëтган омилларни, хавфсизлик вазиятини ва мамлакатда гиëҳванд моддалар етиштирилишини тўхтатиш имкониятларини муҳокама этмоқдалар.\nАфғонистон президенти Ҳамид Карзайга кўра, унинг ҳукумати якка ўзи барқарорликни таъминлашга ҳали ҳам қодир эмас.\nХабарларга қараганда, Афғонистоннинг ғарбий ҳудудидаги этник жанглар, шунингдек, Қандаҳор шаҳрида полиция ва бир маҳаллий қўмондон кучлари орасидаги тўқнашувлар бугун ҳам давом этган.


Момолардан мерос - Сумалак Ынтымак Media Group\nМомолардан мерос – Сумалак\nСумалак — Марказий Осиё , ҳамда бошқа туркий ва форсий халқлар томонидан Наврўз байрами кунлари пишириладиган ширин таом тури. Манбаларда қайд этилишича, Наврўз таомларидан бири бўлган сумалак пишириш билан боғлиқ қадриятларнинг ўз тарихи бор.\nЗукко аждодларимиз фасллар алмашадиган пайтда инсон вужудида рўй берадиган ўзгаришларни теран англаб, эрта баҳорда организмнинг дармондориларга бўлган эҳтиёжини тўлиқ қоплайдиган ва кишига саломатлик, куч-қувват бахш этадиган сумалак, кўк сомса каби таомлар пиширган.\nШифокорларнинг сўзларига кўра ушбу кўклам таомлари истеъмол қилинганда қувват ошади. Олимлар томонидан сумалак таркиби ўрганилганда, уларда инсон ҳаёти учун муҳим бўлган витамин ва минераллар кўплиги аниқланган.\n“Айниқса, буғдой майсасида унинг донига нисбатан бир неча баробар кўп дармондори бор. Бу витаминлар инсон вужудида модда алмашинув жараёнини яхшилайди, юракка қувват беради, толиқишнинг олдини олади, руҳий ҳолатни мўътадиллаштиради”,- дейди шифокор –гастроэнтролог Феруза Таджибаева.\nСумалак пиширишда маҳоратли хисобланган Зийнахон Худайдатованинг таъкидлашича, сумалакни битта оила ёки битта уй учун камдан-кам ҳолларда тайёрлайдилар, бу таом, асосан, кўпчилик учун пиширилади. Сумалак тайёрланиши ўзи ҳам жамоавий жараён бўлиб, қозон осилган жойда мусиқа, қўшиқ ва рақслар ижро этилади, бу ҳам байрамнинг бир қисми бўлиб ҳисобланади. Бу таомни асосан аёллар тайёрлайдилар, аммо эркаклар ҳам уларга ёрдам берадилар.\n“Сумалак тайёрлаш учун сара буғдой, ўсимлик ёғи ва ун керак бўлади. Аввал уни қанча одамга тайёрлашни чамалаб оладилар ва шунга қараб буғдой ажратадилар. Асосан, буғдойнинг ёш новдалари, ун , ёғлардан тайёрланади. Шунингдек, баъзи миллий анъаналарга кўра, тош ёки ёнғоқ ҳам солиб пиширилади.Ҳамда 1 сутка мобайнида пиширилади”– дейди З. Худайдатова.\nБуғдой ва унга нарх солиғи солинади\nНаврўз-миллатларнинг дўстлигини мустаҳкамлайди.


XXXI ёзги олимпиада саралаш учрашуви\n8 Ш.Каримов (С)\nКенжа Тўраев (27)\nОлег Зотеев (86)\n1. Мэтью Райян\n2. Мэтью Фосшини\n3. Себастьян Раял\n4. Мэтью Турман\n5. Азиз Беҳич\n6. Оливер Бозанич (С)\n7. Мате Дуганжич\n8. Бежамин Кантаровски\n9. Жэйсон Хоффман\n10. Митчелл Николс\n11. Рокко Висконте\n90+4' Учрашув якунига етди, азизлар!!!! БИЗ ЮТДИК!!! Лондон томон жуда катта қадам ташланди! Вакилларимиз 8 очко жамғариб, гуруҳдаги пешқадамликни сақлаб қолишди!\n90+3' Вакилларимиз ҳимояга ётмасдан мудом ҳужумга ўтишмоқда. Мана , ҳозир офсайдда қолишди, азаматлар!\n90+2' Меҳмонлар ҳужуми бартараф этилди. Ва Кенжа олдинга бошланди. У тўпни йўқотди! Ҳеч қиси йўқ энди!!! Олға Ўзбекистон!\n90' Ўйиннинг асосий қисмига 4 дақиқа қўшиб берилди. Бу орада Кенжа Тўраев А7 зонада жуда яхши имконият ҳосил қилди ва зарба беришда сирпаниб кетди!\n88' Бу ўйинни ютдик биродарлар. Ҳозир австралия ўнг бурчакдан тўп киритишди. Бош берилган зарбадан сўнг Ҳожиакбаров қутқариб қолди голдан! У боши билан тўпни йироқлаштирди...\n87' Нагаев ҳозир Зотеев сингари имкониятга эга бўлди бироқ ҳимоячилар ҳалақит қилишди. Бурча тўпи!\n86' Олег Зотеевга тўп С7 зонада келиб тушди ва у бир зарба билан чап тўққизликни нишонга олди...\n85' ГООООООООООООООООООООООООООООООООООЛЛЛЛЛЛЛЛ! Олееееег ЗОТЕЕЕЕЕЕЕВВВ!!!!\n84' Вакилларимиз қарши ҳужумда. Нагаев ўнг қанотдан ёриб кирмоқда. Хавф бартараф этилди лекин тўп вакилларимиз назоратида...\n84' Майдон марказида меҳмонлар жарима тўпи ижро этишади. Н10 зонада\n83' Фозил Мусаев зарбавий позицияга чиқарилди ва тўп йўлига рақиб ғов бўлди. Бурчакдан тўп тепамиз. Қиличев...\n82' Карим Булут Ислом Тўхтахужаевни ушлаб қолди. Бироқ Ҳакам жим. Бу орада тўп Қувватовга етиб борди..\n81' 10 дақиқа қолди... Бу орада Мусаевни тутиб қолган Николас Мэтью сариқ карточка олди\n79' Австарлияликларнинг икки ҳужуми самарасиз якунланди\n77' Абдуқаҳҳор Ҳожиакбаров охиригача кураш олиб борди, бироқ якуний зарба бериш имкониятга эга бўлмади...\n75' Меҳмонларда ўзгариш. Миллати турк бўлган Карим Булут Рокко Висконте ўрнига туширилди.\n75' Сардорлик боғичи Фозил Мусаевда. Австралиянинг бир ҳужуми бартараф этилди.\n74' Бу орада вакилларимиз яхши ҳужум уюштиришди. Кенжанинг зарбаси кучсиз чиқди...\n73' Жасур Ҳасанов Шерзод Каримов ўрнига майдонга туширилмоқда...\n73' Жасур ҳасанов майдонга тушишга тайёрланмоқда. Сардоримиз ўрнига ташланса керак...\n72' Салим Мустафоевга нисбатан Хорффман қўполлик ишлатди...\n71' Меҳмонлар кейинги дақиқаларда ўта фаол. Кўпчилик бўлиб ҳужумга ўтишмоқда. Ҳисобдаги фарқни оширишимиз керак...\n70' Зотеев қоида бузди. Ҳушёр бўлиш керак. Сариқ олувди бу футболчимиз...\n69' Ҳозир Бобур омонидан ундан ўзган рпақиб футболчиси олдидаги тўпни оида бузмасдан тепиб юборди. Рақиб эса Қувватов билан яккама якка чиқиб бораётганди....\n68' Таркибимизда яна бир ўзгариш. Акбар Исматуллаев ўрнига Бобур Омонов тушди. Меҳмонларда эса Райал ўрнига Мюллер тушди.\n66' Бояги вазиятда австралияликлар офсайдда ҳам қолишган экан. Бу орада кенжа жуда яхши позиядан қийшиқ зарба бериб имкониятни совурди...\n65' Австралияликларнинг яна бир голи инобатга олинмади. Чунки меҳмонлар қоида бузишган эди.\n65' Шерзод Каримов ўнгдан Беҳични алдаб ўтиб жарима майдонга тўп узатди.\n64' Ҳозир вакилларимиз тўпни аутга чиқариб юборишганди. Лекин австралияликлар қайтаришмади. Ҳужум бошлашди ва бу ҳужум бартараф этилди...\n63' Ҳаводаги курашда Фозил Мусаев жароҳат олганга ўхшаяпти...\n63' Иван Нагаев чапдан ёриб кирди ва ярим зарба ярим пас узатди. Тўпни дарвозага буриб қўядиган одам топилмади...\n62' Жарима зарбасидан сўнг тўп Олег Зотеевга келиб тушди лекин у жуда баланд зарба берди...\n62' Е1 зонадан жарима тўпи тепамиз...Ш.Каримов ижро этмоқда...\n61' Кетма кет зарбалар... Бир марта Қувватов қутқарган бўлса, иккинчи ва якуний зарба қийшиқ берилди\n61' Австралиячап бурчакдан тўпни ўйинга киритади\n60' Айни дақиақаларда ўнг бурчагимиз қинидан аут отишади.Хавф бартараф этилди. Қарши ҳужумдамиз...\n59' Вакилларимиз яна бир бор ҳужумга ўтишди. Кенжа тўраев чапдан Зотеевни олға бошлади. Унинг тўп ошириши хато бўлди.\n57' Энди чап қанотдан аут отамиз... Салим отади.\n56' Ойбек Қиличев жарима майдонимиз ёнидан дриблинг қилиб марказдан ўтиб кетди. Уни қўполлик билан тўхтатишди... У майдона ётибди\n55' Мэтью Райан тўпни эгаллаб олди. Қарши ҳужум бартараф этилди. Энди бизни навбатимиз...\n53' Кенжа Тўраевнинг олисдан берган зарбаси қайтарилди. Вакилларимиз комбинацион ҳужумда... Йўқ, тўп олдирилди... Вакилларимиз аут отишади. Хавф сақланмоқда...\n52' Австарлияликлар ҳужумга ўтишда Ислом Тўхтахужаев нисбатан фол ишлатишди.\n50' Олег Зотеев ва Иган Нагаевга сариқ карточка кўрсатилди.\n48' Австарплияликлар яна ҳужумга ўтиб якуний зарбани нотўғри беришди.\n48' Меҳмонларни ҳужуми вакилларимиз учун хайрли якун топди. Акбар Исматуллаев - баракалла!\n47' Илк дақиқаларданоқ вакилларимиз чап қанотдан ҳужум уюштиришди. Салим Мустафоев - Олег Зотеев боғламаси самарали ўйин кўрсатмоқда...\n46' Энди экранларингизнинг чап томонида Австралия дарвозаси, ўнг томонида Ўзбекистон дарвозаси бўлади.\n46' Иккинчи бўлимни олимпиячиларимиз бошлаб беришди.\n' Нима дейиш мумкин? Биринчи бўлимда вакилларимизда 4 марта 100% голлик имконият юзага келди. Лекин бирортасида гол киритилмади. Олимпиячиларимиз ушбу имкониятдан фойдалана олишмади. Кенжа Тўраев эса индивидуал ҳаракатлари эвазига гол киритди - узоқдан. Австралияликларнинг ҳисобга олинмаган голига келсак, бу ҳолатда 100 фоизлик офсайд борлиги такрорий лавҳа кўсатилганда яққол билинди. Учрашувни бошқариб бораётган акамлар жуда адолатли қарорлар чиқаришмоқда.\n45+2' Биринчи бўлимга якун ясалди. 1:0 - Олдинда ЎЗБЕКИСТОН!!!\n45+1' Вакилларимиздан Ислом Тўхтахужаев Н6 зонадан белгиланган жарима нуқтасидан зарба берди... Баланд!\n45' Нагаев яхши позиция танлай олмади ва офсайдга тушди. 1-бўлимга 2 дақиқа қўшиб берилди.\n44' Шерзод Каримов 100% лик голли вазиятни кўкк совурди. Зотеев Қиличев билан чап қанотдан девор услубида ўйнаб тўпни Шерзодга узатди. Шерзод М7 зонадан тўпни дарвозабонга тепиб ўтирибди...\n43' Биринчи бўлим учун мана шу ҳисоб етарли. Ҳисобни сақлаб қолишга уринишяпти вакилларимиз...\n41' Австралияликлар гол уришди. Лекин Ҳакам ўйинчи офсайд ҳолати бўлгани учун голни инобатга олмади...\n39' Вакилларимиз ўйинни тўлиқ назорат қилишмоқда. Кейинги 5 дақиқада австралияликлар майдон марказидан ўта олишгани йўқ. Ўнг қанот ҳимоячимиз Салим Мустафоев ажойиб ўйнамоқда\n37' Темурхўжа Абдухолиқов ўрнига Иван Нагаев майдонга туширилди\n37' Кенжа тўраевнинг яна бир зарбасини дарвозабон ушлаб олди.\n36' Фозил Мусаев майдон марказида ўйин қоидасини бузди. Тўп яна вакилларимизда...\n33' Ойбек Қиличев олисдан сал ноаниқ зарба берди. Агар тўғри борганда меҳмонлар посбони ҳеч нарса қила олмасди. Вакилларимиз муз майдонга кўникиб бўлишди...\n32' Ҳозир Қиличев бурчакдан тўпни оширгач, Каримов жуда ўулай позициядан тўрни дарвозага йўллай олмади. Мусаев, Тўраев ва қиличевлар ҳам кетидан тўпга ета олишмади...\n32' Вакилларимиз бурчак тўпини амалга оширишади\n31' Ҳозир Зотеев чапдан ёриб кирятувди. Райал тўпни тепиб юборди...\n30' Қарши ҳужумда ўйнатган Австралия энди ҳужум қилишга мажбур! Бу эса вакилларимизга қўшимча имкониятлар тақдим этади, албатта!\n29' Бозаничнинг С7 зонадан берган зарбасини Қувватов ушлаб олди\n27' Кенжа ТЎРАЕВВВВВ!!!! У J6 зонадан дарвоза томон тепди ва тўп дарвозага кириб кетди!\n26' Ниҳоят австралияликлар ўйин қоидасини бузишди...\n26' Жарима майдонимиз яқинида таранглик сақланиб турилибди...\n25' Австралияликлар Е1 зонадан жарима тепиб ьурчак ишлаб олишди.\n23' Ҳозир австралияликлар тўпни аутдан жарима майдонимизга қадар отди ва дарвозамиз томон зарба берилди! Қувватовга Худо қувват берсин - қутқарди!\n21' Олимпиячиларимизнинг тўлақонлик ўйнашларига майдон жуда халақит бермоқда. Тўп асосан ҳаводан оширилмоқда.Ҳозир Зотеев чапдан Абдухолиқовга тўпни узатган эди. Дарвозабон чаққонлик қилди\n20' Кенжа қоида бузди ва ҳуштакдан сўнг зарба берди. Ҳакам сариқ карточка кўрсатиши мумкин эди! Аяди Кенжани\n18' Бурчакдан оширилган тўп бартараф этилгач меҳмонлар тезкор қарши ҳужумга ўтиб яна В4 зонадан зарбавий позициядан қийшиқ зарба берилди.\n17' Кенжанинг фаоллиги эвазига бурчак ишладик. Гол ҳам бўлиши мумкин эди\n16' Олег Зотеев чапдан тўпни жарима майдонига ҳаволатди. Тўпни меҳмонлар посбони ушлаб олди. Майдонда тенг кураш кечмоқда.\n13' Шерзод Каримов ўнг қанотда бир ҳимоячини алдаб ўтиб жарима майдонига тўпни ҳаволатди. Бироз баланд\n12' Австарлияликлар Е1 зонадан жарима тўпи тепишди. Хавф бартараф этилди\n10' Шерзод каримов ўнгдан ёриб кириб, кўндаланг узатма берди. Кенжа якуний зарба беришда бироз адашди. N7 зонадан\n9' Айни вақтда вакилларимиз яхши кобинация уюштиришди. Бироқ чап қанотда тўпни бўйсундириш осон бўлмади Кенжага. Бу орада қарши ҳужумга отланганАвстралияликлар жуда яхши имконият ҳосил қилишди. В4 зонадан яхши вазиятдан тўпни қийшиқ йўллашди. Тўғри борганда Санжар ҳеч нарса қилолмасди...\n6' Кенжа тўраев К6 зонадан зарба берди. Тўп муз устида сакраб учди. Агар тўғри борганда гол бўларди!\n5' Австралияликлар жарим майдинимизга бостириб кириб, С4 зонадан зарба беришди. Тўхтахўжаев тўп йўлига тўғаноқ бўлди.\n2' Бурчакдан тўп оширилгач, Фозил Мусаев дарвоза томон зарба берди. Австралия дарвозабони тўпни қўлидан сиқарди бироқ иккинчи уринишда эгаллаб, тезкор қарши ҳужум бошлади. Тўп Санжар Қувватовда...\n1' Ҳозир мониторингизда тасвирланган майдончанинг ўнг тоомнида Австралия дарвозаси. Чапида эса Ўзбекистон дарвозаси. Ҳозир Кенжа N3 зонадан ёриб киродли ва бурчак ишлади\n1' Учрашув бошланди. Австралияликлар майдон марказидан бошлаб беришди.\n' Мадҳиялар ижро этиб бўлинди. Айтиш мумкинки футболчиларимизнинг барчаси баланд овозда куйлашди! Бу ҳақиқий патриотизм!\n' Жамоалар майдонга чиқиб келишмоқда. Ҳозир мадҳиялар ижро этилади.\n' Учрашувни Абдуллоҳ Болида бошчилигидаги қатарлик ҳакамлар гуруҳи бошқариб боришади\n' Жамоалар майдонда машғулотлар олиб боришмоқда. Майдоннинг ҳолати жуда ёмон. Қор ёғиб музлаган. Ўйин зарғалдоқ ранг коптокда ўтказилади.